
TECHNINĖ SPECIFIKACIJA
DĖL TRAKŲ RAJONO SAVIVALDYBĖS TERITORIJOS KOMUNALINIŲ ATLIEKŲ SRAUTE SUSIDARANČIŲ MIŠRIŲ KOMUNALINIŲ ATLIEKŲ SURINKIMO
IR VEŽIMO PASLAUGŲ

1. PAGRINDINĖS SĄVOKOS
1.1. Atliekų turėtojas – atliekų darytojas arba asmuo, turintis atliekų.
1.2. Administratorius – Trakų rajono savivaldybės administracija.
1.3. Administratoriaus informacinė sistema – Administratoriaus naudojama ir prižiūrima atliekų turėtojų, konteinerių objektų, atliekų surinkimo konteinerių tvarkymo ir su tuo susijusių atliekų tvarkymo paslaugų apskaitai bei monitoringui vykdyti naudojamos programinės ir techninės įrangos atskiros priemonės arba jų sistema.
1.4. Aptarnaujama teritorija – Visa Trakų rajono savivaldybės teritorija, kurią sudaro Aukštadvario, Grendavės, Lentvario, Onuškio, Paluknio, Rūdiškių, Senųjų Trakų ir Trakų seniūnijos.
1.5. Bendro naudojimo konteineris – tai atliekų surinkimo priemonė, kuria naudojasi dviejų ar daugiau individualių namų atliekų turėtojai, daugiabučio namo (trijų arba daugiau butų gyvenamosios paskirties pastatas) atliekų turėtojai, arba du ir daugiau juridiniai asmenys.
1.6. Grafikas – nustatytos datos, savaitės ar mėnesio dienos, kai yra vykdomas reguliarus mišrių komunalinių atliekų surinkimas Savivaldybės teritorijoje, ištuštinant mišrių komunalinių atliekų konteinerius techninėje specifikacijoje nustatytu periodiškumu bei tvarka. Grafikas turi būti suderintas su Administratoriumi ir įkeliamas į Administratoriaus informacinę sistemą.
1.7. Individualaus naudojimo konteineris – atliekų surinkimo priemonė, kuria naudojasi individualaus namo (gyvenamosios paskirties (vieno, dviejų butų pastatas)), taip pat sodo rūšies nekilnojamojo turto objektų, kuriuose yra deklaruotų gyventojų ar nuolat gyvenama, kuriems yra priskirtas individualaus naudojimo mišrių komunalinių atliekų konteineris gyventojas (‑ai), atliekų turėtojas (-ai), arba vienas juridinis asmuo, pas kurį susidaro mišrios komunalinės atliekos.
1.8. Informacinis lipdukas – ant konteinerių klijuojamas, iš vandeniui atsparaus popieriaus ar kitos medžiagos pagamintas, atspausdintas vandeniui ir blukimui atspariais dažais lipdukas arba terminiu būdu ar kitokia technologija įspaustas spaudas, kuriame pateikiama mažiausiai ši informacija: Paslaugų teikėjo pavadinimas, telefono numeris, Administratoriaus interneto svetainės adresas, el. pašto adresas, telefono numeris, konteinerio paskirtis, kokias atliekas galima šalinti konteineryje ir kita Administratoriaus reikalaujama informacija. Konteinerio paskirtis gali būti užrašoma baltos spalvos dažais ant priekinės konteinerio sienelės, kurie atsparūs drėgmei, UV spinduliams ir temperatūriniams pokyčiams atspariais dažais. Paslaugų teikėjas informacinio lipduko turinį ir dydį suderina su Administratoriumi. Pusiau požeminiams ir požeminiams konteineriams gali būti taikomi atskiros formos informaciniai lipdukai, užklijuoti ant lentelių arba konteinerių dangčių. Informacinis lipdukas gali būti spalvotas. Informacinius lipdukus atspausdina ir klijuoja Paslaugų teikėjas.
1.9. Perkančioji organizacija – Trakų rajono savivaldybės administracija.
1.10. Konteinerio objektas – atliekų turėtojo (-ų) valdomas ir (ar) naudojamas nekilnojamojo turto objektas (-ai), kuriam (-iems) priskiriamas konteineris ar konteinerių aikštelė.
1.11. Konteinerio žymeklis – prie konteinerio kamščio formos arba kniedėmis tvirtinamas identifikacinis RFID atsakiklis, kuris per tinklines paslaugas susiejamas su konteinerį identifikuojančiais duomenimis. RFID atsakiklis atsparus vandeniui, chemikalams bei mechaniniams pažeidimams.
1.12. Konteinerio identifikacinis numeris – tai konteineriui Paslaugų teikėjo suteikiamas su Administratoriumi suderintas konteinerio identifikavimo numeris, kuris nurodomas ant atliekų konteinerio klijuojamame atskirame lipduke. Konteinerio identifikacinis numeris, susietas su konkrečiu nekilnojamojo turto objektu (toliau – NTO) turi būti naudojamas tas pats visą Paslaugų teikimo laikotarpį.
Mišrių komunalinių atliekų konteinerio identifikacinis numeris sudaromas taip „79-L- XXXXX“.
1.13. Konteineris – atliekų surinkimo iš atliekų turėtojų priemonė, kurią aptarnauja Paslaugų teikėjas ir kuri parenkama, įsigyjama, naudojama ir skirstoma pagal:
1.13.1. pagal naudojimo mastą ir prieinamumą naudotis:
1.13.1.1. individualaus naudojimo (individualus);
1.13.1.2. bendrojo naudojimo;
1.13.1.3. laikino naudojimo.
1.13.2. pagal naudojimo paskirtį:
1.13.2.1. mišrioms komunalinėms atliekoms surinkti.
1.13.3. pagal įrengimo būdą:
1.13.3.1. antžeminiai;
1.13.3.2. pusiau požeminiai;
1.13.3.3. požeminiai.
1.13.4. pagal nuosavybę:
1.13.4.1. Perkančiosios organizacijos;
1.13.4.2. Paslaugų teikėjo;
1.13.4.3. atliekų turėtojo.
1.13.5. Pagal dangčio spalvą:
1.13.5.1. Juoda/pilka – mišrios komunalinės atliekos;
1.14. Konteinerių aikštelė – konteinerių grupė, skirta tos pačios ar įvairių rūšių komunalinėms atliekoms surinkti. Aikštelė gali būti su asfalto, trinkelių danga, arba, nesant aiškiai apibrėžtos aikštelės, tiesiog bendrojo naudojimo konteinerių pastatymo vieta, pvz. kaimo kelio šalikelėje, ir pan.
1.15. Konteinerių identifikavimo sistema (arba automatinio duomenų perdavimo sistema) – Paslaugų teikėjo naudojama techninė ir programinė įranga, skirta fiksuoti ir perduoti Administratoriui duomenis ir įvykius, susijusius su Paslaugų pagal Sutartį teikimu ir konteinerių aptarnavimu kaip tai apibrėžta techninės specifikacijos 10 ir 11 skyriuose.
1.16. Konteinerių rezervas – Paslaugų teikėjo turimi nauji arba naudoti geros techninės ir estetinės būklės antžeminiai konteineriai, statomi aptarnaujamoje teritorijoje, skirti naujų ir esamų atliekų turėtojų aprūpinimui, skirti naudoti nuolat ir (ar) laikinai (esamo konteinerio remonto atveju, nebetinkamo naudoti ar dingusio antžeminio konteinerio pakeitimui, viešiesiems renginiams, lauko kavinėms ir kitiems neįregistruotiems / neregistruotiniems nekilnojamojo turto objektams aprūpinti, pvz. lauko kavinėms, laikinoms prekybos ir paslaugų teikimo vietoms, kioskams, paviljonams, paplūdimiams ir kt.). Konteineriai privalo atitikti techninės specifikacijos 4 priede nurodytiems reikalavimams. Perkančioji organizacija nenustato konteinerių rezervui sudaryti būtino konteinerių skaičiaus, bet reikalauja, kad jame pasiruošimo teikti Paslaugas metu būtų numatytas toks konteinerių kiekis, kurį Paslaugų teikėjas turi įsigyti ir papildomai išdalinti bei pastatyti techninėje specifikacijoje nurodyta tvarka. Paslaugų teikėjas savo nuožiūra ir rizika turi numatyti reikalingą konteinerių rezervo dydį Paslaugoms teikti Paslaugų teikimo laikotarpiu, atsižvelgdamas į techninėje specifikacijoje nurodytus reikalavimus ir įvertindamas techninėje specifikacijoje nurodytas sąlygas konteineriams. Geros techninės ir estetinės būklės konteineriu laikomas tas konteineris, kuris neturi nei vieno defekto, nurodyto techninės specifikacijos 1.21 papunktyje.
1.17. Kreipimasis – žodžiu (tiesiogiai arba telefonu) arba raštu (paštu, el. paštu, per Nacionalinę elektroninių siuntų pristatymo naudojant pašto tinklą informacinę sistemą (toliau – E. pristatymo sistema), ar kitomis elektroninio ryšio priemonėmis) Paslaugų teikėjui arba Administratoriui pateiktas prašymas / skundas, kuriame išdėstytos aplinkybės, dėl kurių kreipiamasi (pvz. prašoma atlikti veiksmus, susijusius su Paslaugų teikimu / informuojama apie Paslaugų neteikimą, netinkamą teikimą / kt.).
1.18. Laikino naudojimo konteineriai – konteineriai, skirti mišrioms komunalinėms atliekoms surinkti, statomi esamo konteinerio remonto atveju, nebetinkamo naudoti ar dingusio antžeminio konteinerio pakeitimui, viešiesiems renginiams, lauko kavinėms ir kitiems neįregistruotiems / neregistruotiniems nekilnojamojo turto objektams aprūpinti (pvz. lauko kavinėms, laikinoms prekybos ir paslaugų teikimo vietoms, kioskams, paviljonams, paplūdimiams ir kt.).
1.19. Mechaninio biologinio apdorojimo įrenginiai – vieta, kurioje iš konteinerių surinktos atliekos priimamos, sveriamos, iškraunamos, paruošiamos tolesniam tvarkymui. Mechaninio biologinio apdorojimo įrenginių aikštelė yra adresu Jočionių g. 13, Vilnius (toliau – MBA aikštelė).
1.20. Mišrios komunalinės atliekos – buityje susidarančios įvairios, sumaišytos atliekos, likusios po pirminio atliekų rūšiavimo, neatskirtos pagal rūšį ir pobūdį atliekų susidarymo vietoje, įskaitant atliekas, surinktas iš kitų šaltinių, kai šios atliekos savo pobūdžiu ar sudėtimi yra panašios į buitines atliekas (toliau – mišrios komunalinės atliekos arba MKA).
1.21. Netinkamas naudoti konteineris – konteineris, kuris turi bent vieną iš šių defektų: skilusi ar nulaužta konteinerio dangčio dalis, dangčio negalima pilnai uždaryti ar atidaryti, dangčio visai nėra, sugadintas bent vienas konteinerio ratukas, deformuota konteinerio forma, aplaužytos konteinerio sienelės, yra įtrūkimų ar skylių konteinerio sienelėse ar konteinerio dugne, sugedęs antžeminio, požeminio ir pusiau požeminio konteinerio ištuštinimo mechanizmas, pažeista ar fiziškai susidėvėjusi įgilinto konteinerio iškeliama talpa (maišas ar dėklas), yra kitaip fiziškai suniokotas, prastos estetinės išvaizdos (apdegęs, surūdijęs ar kitaip subjaurotas), nėra tinkamas tolimesniam naudojimui pagal paskirtį.
1.22. Paslauga – Paslaugų teikėjo Trakų rajono savivaldybės teritorijoje vykdomos:
1.22.1. komunalinių atliekų sraute susidarančių mišrių komunalinių atliekų rūšiuojamojo surinkimo ir vežimo į MBA aikštelę paslaugos.
1.22.2. bendrojo, individualaus, laikinojo naudojimo antžeminių konteinerių pastatymo / keitimo / nuėmimo paslaugos (toliau – konteinerio pastatymo paslauga).
1.22.3. kitos šios techninės specifikacijos 4 skyriuje nurodytos paslaugos.
1.23. Paslaugų teikėjas – viešojo konkurso būdu parinktas MKA surinkėjas ir vežėjas, Sutartyje nustatyta tvarka teikiantis Trakų rajono savivaldybės teritorijoje, komunalinių atliekų sraute susidarančių mišrių komunalinių atliekų rūšiuojamojo surinkimo ir jų vežimo ir kitas šioje techninėje specifikacijoje aprašytas Paslaugas.
1.24. Perpildytas konteineris – konteineris, kuris pripildytas atliekomis virš viršutinio konteinerio krašto, kai konteinerio dangtis pilnai neužsidaro arba atliekos nebetelpa į konteinerį per jame esančią atliekų įmetimo angą.
1.25. Pranešimas – dokumentas, atspausdintas ir priklijuotas ant konteinerio, kuriuo atliekų turėtojui pateikiama informacija (pvz. dėl atliekų surinkimo ir vežimo grafiko pasikeitimo, konteinerio  gedimo,  dėl  netinkamų  atliekų  ir  kt.).  Pranešimo  forma  ir  turinys suderinamas su administratoriumi. Pranešime turi būti nurodyta: Paslaugų teikėjo pavadinimas, informacinis tekstas, nurodantis dėl kokios priežasties teikiamas pranešimas, Paslaugų teikėjo telefono numeris, elektroninis paštas bei adresas, skirtas atliekų turėtojo Kreipimuisi teikti. Pranešimas turi būti ne mažesnio kaip A6 formato, pagamintas iš vandeniui atsparaus popieriaus, atspausdintas vandeniui atspariais dažais, lengvai pašalinamas. Pranešimus atspausdina ir klijuoja Paslaugų teikėjas.
1.26. Reikalavimai konteineriams – Paslaugų teikėjo turimiems ir numatomiems naujai įsigyti bei naudoti Savivaldybėje konteineriams keliami reikalavimai, nurodyti šios techninės specifikacijos 4 priede.
1.27. Savivaldybė – Trakų rajono savivaldybės teritorija arba Trakų rajono savivaldybė, kaip atitinkama vietos savivaldos institucija.
1.28. Sunkiai pasiekiamas konteineris – konteineris, kurį sunku pasiekti dėl to, kad šalikelės arba keliai šalia konteinerių nepravažiuojami, arba, kai siekiant ištuštinti konteinerį, būtina nukelti nuo rampų, laiptų, kelti liftu, ir kt.
1.29. Sunkiai pravažiuojama teritorija – teritorija (gatvė, kelias), kurioje atliekų surinkimo transporto priemonė neturi galimybės pravažiuoti dėl blogos kelio dangos, siaurų ar žemų pravažiavimų, reljefo ar šalikelėje augančių medžių / krūmų, kelio užstatymo transporto priemonėmis, pastatytų statinių ar kitų panašaus pobūdžio aplinkybių (pvz. kai kurios sodininkų bendrijų, gruntiniai, neįrengti keliai ir gatvės).
1.30. Užrakintas konteineris – konteineris, kuris yra užrakintas ir (ar) užrakintoje teritorijoje (pvz. konteinerinėje, aptvare, požeminėje aikštelėje, uždaroje teritorijoje, uždaroje patalpoje). Užraktu laikoma bet kokia apsaugos priemonė, kuriai atrakinti reikalingos spec. priemonės (raktai, kodai, spec. įtaisai / programos ir pan.).
1.31. Kitos šioje techninėje specifikacijoje vartojamos sąvokos yra suprantamos taip, kaip jos yra apibrėžtos galiojančiuose teisės aktuose.
1.32. Jeigu šioje techninėje specifikacijoje apibūdinant pirkimo objektą nurodytas konkretus modelis ar tiekimo šaltinis, konkretus procesas, būdingas konkretaus tiekėjo tiekiamoms prekėms ar teikiamoms paslaugoms, ar prekių ženklas, patentas, tipai, konkreti kilmė ar gamyba, standartas, techninis liudijimas ar bendrosios techninės specifikacijos, Paslaugų teikėjas gali pateikti lygiavertį sprendinį (kitų gamintojų lygiavertė produkcija ar įranga, pan.) nurodytajam. Lygiavertiškumo įrodymas yra Paslaugų teikėjo pareiga. Jei siūlomas lygiavertis objektas ar standartas, iki pasiūlymų pateikimo termino pabaigos kartu su pasiūlymu turi būti pateikti lygiavertiškumą įrodantys dokumentai.

2. APTARNAUJAMA TERITORIJA IR APTARNAUJAMŲ OBJEKTŲ APRAŠYMAS

2.1. Aptarnaujama  teritorija – Visa Trakų rajono savivaldybės teritorija, kurią sudaro Aukštadvario, Grendavės, Lentvario, Onuškio, Paluknio, Rūdiškių, Senųjų Trakų ir Trakų seniūnijos.
2.2. Paslaugų teikėjui viešojo pirkimo Sutarties pagrindais perduodama atsakomybė už aptarnaujamoje teritorijoje komunalinių atliekų sraute susidarančių mišrių komunalinių atliekų surinkimą iš konteinerių ir jų vežimą į MBA aikštelę, nurodytą šios techninės specifikacijos 1.19 papunktyje.
2.3. Paslaugų teikėjas privalo aptarnauti visus antžeminius, požeminius ir pusiau požeminius konteinerius, skirtus mišrioms komunalinėms atliekoms surinkti, esančius aptarnaujamoje teritorijoje.
2.4. Paslaugų teikėjas, teikdamas mišrių komunalinių atliekų surinkimo ir vežimo Paslaugas, privalo aprūpinti antžeminiais mišrioms komunalinėms atliekoms rinkti skirtais konteineriais:
2.4.1. daugiabučius gyvenamosios paskirties pastatus, kurie privalo būti aprūpinti bendrojo naudojimo MKA konteineriais, jei nėra Perkančiosios organizacijos neįrengtos Konteinerių aikštelės;
2.4.2. vieno, dviejų butų gyvenamosios paskirties pastatus bei sodų rūšies objektus, kuriuose yra deklaruotų gyventojų ar nuolat gyvenama, kurie privalo būti aprūpinti individualaus naudojimo MKA konteineriais ir (ar) bendrojo naudojimo MKA konteineriais (pvz. kai Administratorius patvirtina, kad Paslaugų teikėjui nėra galimybės privažiuoti prie tokių objektų ir pan.).
2.4.3. naudojamus negyvenamosios paskirties pastatus, kurie privalo būti aprūpinti individualaus naudojimo MKA konteineriais arba bendrojo naudojimo MKA konteineriais;
2.4.4. kitus viešus objektus ir teritorijas, ir kitas laikino naudojimo vietas (pvz. kioskus, paviljonus, lauko kavines ir kt.), kurie aprūpinami bendrojo naudojimo arba laikino naudojimo MKA konteineriais.
2.5. Duomenys apie pastatytų / įrengtų, planuojamų pastatyti / įrengti konteinerių skaičių, esamų / planuojamų konteinerių pastatymo / įrengimo vietų adresas, konteinerių paskirtis, tipas, kiekis, talpos, vidutinis ištuštinimo dažnumas, bei duomenys apie esamų ir praėjusių laikotarpių ištuštinimų skaičių, MBA pristatytų atliekų tonažą ir kt. pateikti šios techninės specifikacijos 1-3, 6 prieduose.
2.6. Administratorius teikia Paslaugų teikėjui ir tikslina duomenis, reikalingus atliekų surinkimo ir vežimo aptarnaujamoje teritorijoje vykdymui užtikrinti.

3. PASLAUGŲ TEIKIMO TRUKMĖ IR TERMINAI
3.1. Paslaugų teikimo trukmė 36 mėn. nuo Sutarties įsigaliojimo dienos. Paslaugų teikimo termino pratęsimas nenumatomas.

4. PASLAUGŲ TEIKIMO APIMTYS
4.1. Komunalinių atliekų sraute susidarančių mišrių komunalinių atliekų surinkimo ir jų vežimo Paslaugos apima:
4.1.1. konteinerių rezervo sudarymo, antžeminių konteinerių, skirtų pastatyti nuolatiniam ir (ar) laikinam naudojimui, įsigijimo, saugojimo, paruošimo naudoti, konteinerių žymeklių įsigijimo, uždėjimo ir pakeitimo, informacinių lipdukų ir konteinerių identifikacinių numerių pagaminimo, jų užklijavimo.
4.1.2. bendrojo, individualaus, laikinojo naudojimo antžeminių konteinerių pastatymą, pakeitimą, nuėmimą.
4.1.3. atliekų turėtojų aprūpinimą atitinkamos paskirties, tipo, talpos ir kiekio antžeminiais MKA konteineriais, pažymėtais techninės specifikacijos 4 priede nustatyta tvarka, į iš anksto su Administratoriumi suderintą konteinerio pastatymo vietą. Aptarnaujamų MKA konteinerių skaičius Paslaugų teikimo laikotarpiu gali kisti (didėti arba mažėti).
4.1.4. MKA konteinerių, esančių Savivaldybės teritorijoje, įskaitant Sunkiai pasiekiamų ir (ar) Užrakintų konteinerių, ištuštinimą pagal su Administratoriumi suderintą grafiką. Metinis MKA konteinerių ištuštinimų skaičius, MBA pristatytų atliekų svoris Paslaugų teikimo laikotarpiu gali kisti (didėti arba mažėti). Statistiniai duomenys apie esamų ir praėjusių laikotarpių ištuštinimų skaičių, atliekų tonažą ir kita informacija pateikiama techninės specifikacijos 6 priede.
4.1.5. konteineriuose randamų arba pastebimų atliekų vizualinę kontrolę prieš šių konteinerių ištuštinimą, netinkamo rūšiavimo atveju (pvz. kai rastų atliekų rūšiai surinkti skirti kitokios paskirties konteineriai, atliekos neturėjo būti išmestos į ketinamą ištuštinti konteinerį, atliekos išmestos nesilaikant Savivaldybės atliekų tvarkymo taisyklėse ir kituose teisės aktuose įtvirtintų reikalavimų atliekų rūšiavimui), konteinerių naudojimo ne pagal paskirtį fiksavimą nuotrauka (- omis) (su data ir laiku, koordinatėmis), šių duomenų perdavimą Administratoriui, Pranešimo apie netinkamai išrūšiuotas atliekas priklijavimą ant konteinerio.
4.1.6. MKA konteinerių stovėjimo ir ištuštinimo vietų priežiūrą, šių konteinerių ištuštinimo metu surenkant išsibarsčiusias ar paliktas prie jų 5 m atstumu atliekas, įskaitant tas MKA kurios prie konteinerių buvo paliktos maišeliuose ar kitoje pakuotėje.
4.1.7. apverstų, iš stovėjimo vietos išstumdytų antžeminių konteinerių pastatymą į jų nuolatinę stovėjimo vietą.
4.1.8. iš konteinerių surinktų atliekų vežimą į MBA aikštelę, nurodytą šios techninės specifikacijos 1.19 papunktyje.
4.1.9. MKA konteinerių naudojimo priežiūrą, geros jų techninės būklės palaikymą, techniškai netvarkingo, sugadinto, netinkamo naudoti pagal paskirtį antžeminio MKA konteinerio remontą ir (arba) pakeitimą kitu (skirtu atitinkamai atliekų rūšiai surinkti) iš konteinerių rezervo ne vėliau kaip per 3 (tris) kalendorines dienas nuo šių aplinkybių paaiškėjimo, šios techninės specifikacijos 9 skyriuje nurodyta tvarka.
4.1.10. bendrojo naudojimo konteinerių plovimo ir dezinfekavimo darbus šioje techninėje specifikacijoje, Savivaldybės atliekų tvarkymo taisyklėse numatyta tvarka.
4.1.11. atskirą didelių gabaritų atliekų surinkimą prie bendro naudojimo MKA konteinerių ir pristatymą Administratoriaus arba Paslaugų teikėjo pasirinktiems atliekų tvarkytojams. Šios atliekos surenkamos pagal poreikį, bet ne rečiau kaip 2 kartus per mėnesį Tarkuose ir Lentvaryje, kitose vietose ne rečiau kaip 1 kartą per mėnesį. Paslaugų teikėjas šių atliekų surinkimo bei sutvarkymo kiekius ir išlaidas apskaito atskirai nuo MKA surinkimo ir vežimo paslaugų, techninės specifikacijos 16 skyriuje nustatyta forma ir tvarka.
4.1.12. Pagal Perkančiosios organizacijos atskirą užsakymą raštu, didelių gabaritų atliekų surinkimas iš gyventojų, apvažiavimo būdu, du kartus per metus. Paslaugų teikėjas šių atliekų surinkimo bei sutvarkymo kiekius ir išlaidas apskaito atskirai nuo MKA surinkimo ir vežimo paslaugų, techninės specifikacijos 16 skyriuje nustatyta forma ir tvarka.
4.1.13. tikrovę atitinkančios, teisingos, savalaikės ir tikslios informacijos apie teikiamas Paslaugas perdavimą į Konteinerių identifikavimo sistemą ir į Administratoriaus informacinę sistemą.
4.1.14. ataskaitų pateikimą Administratoriui techninės specifikacijos 16 skyriuje nustatyta forma bei tvarka.
4.1.15. atliekų turėtojų Kreipimųsi registravimą, nagrinėjimą ir atsakymų pateikimą ne vėliau kaip per 1 (vieną) kalendorinę dieną nuo Kreipimosi dienos. Atsakyme pareiškėjui turi būti nurodyti Paslaugų teikėjo priimto sprendimo apskundimo Administratoriui tvarka ir terminai.
4.1.16. atliekų turėtojų informavimą apie atliekų surinkimo grafikus, šių grafikų pasikeitimus, bendrojo naudojimo antžeminių konteinerių plovimą, ir kitais su teikiamomis Paslaugomis susijusiais klausimais.
4.1.17. pasiūlymų, susijusių su Paslaugų kokybės gerinimu, teikimą Administratoriui.
4.2. Visi su Paslaugų teikimu susiję Paslaugų teikėjo patiriami kaštai turi būti įskaičiuojami į Paslaugų teikėjo išlaidas.
4.3. Duomenys apie Paslaugų teikimo parametrus – esami ir numatomi konteinerių pastatymo vietų adresai, esamų ir numatomų konteinerių kiekiai, duomenys apie esamų ir praėjusių laikotarpių ištuštinimų skaičių, atliekų tonažą ir kt., pateikti techninės specifikacijos 1-3, 6 prieduose. Atsižvelgiant į galimas Paslaugų teikimo rizikas (nurodytas šios techninės specifikacijos 5 skyriuje) nėra galimybės tiksliai įvardinti konkrečių Paslaugų apimčių per visą Sutarties galiojimo laikotarpį. Tiksli konteinerių pastatymo / įrengimo vieta parenkama vadovaujantis Minimaliais komunalinių atliekų tvarkymo paslaugos kokybės reikalavimais, patvirtintais Lietuvos Respublikos aplinkos ministro 2012 m. spalio 23 d. įsakymu Nr. D1-857 „Dėl Minimalių komunalinių atliekų tvarkymo paslaugos kokybės reikalavimų patvirtinimo“, atsižvelgiant į gyventojų pageidavimus ir suderinus su Administratoriumi.
4.4. Pažymima, kad atliekų turėtojų aprūpinimas trūkstamais konteineriais, tolesnis naujų atliekų turėtojų skaičiaus augimas priklauso nuo Savivaldybės plėtros aptarnaujamoje teritorijoje. Tikėtina, kad didžiausias atliekų turėtojų aprūpinimo antžeminiais konteineriais poreikis bus pirmaisiais paslaugų teikimo metais.
4.5. [bookmark: _Hlk191648235]Preliminarūs metiniai (12 mėn.) kiekiai (apimtys), numatomi Paslaugų teikimo metu:
	
Eil. Nr.
	
Pavadinimas
	
Mato vnt.
	Preliminari metinė (12 mėn.)
paslaugų apimtis

	1.
	MKA KONTEINERIO PASTATYMO PASLAUGA

	1.1.
	0,12 arba 0,24 m3 talpos konteinerio pastatymo paslauga:

	1.1.1.
	naujam atliekų turėtojui
	vnt.
	539

	1.1.2.
	renginiams, laikinam naudojimui
	vnt.
	30

	1.2.
	0,77 arba 1,1 m3 talpos konteinerio pastatymo paslauga:

	1.2.1.
	naujam atliekų turėtojui
	vnt.
	77

	1.2.2.
	renginiams, laikinam naudojimui
	vnt.
	100

	2.
	PRELIMINARŪS MKA KONTEINERIŲ IŠTUŠTINIMO KIEKIAI

	2.1.
	Konteineriai 0,12-0,24 m3 talpos
	ištuštinimų kartai
	166 841

	2.2.
	Konteineriai 0,77-1,1 m3 talpos
	ištuštinimų kartai
	54 894

	2.3.
	Konteineriai 1,3-5 m3 talpos
	ištuštinimų kartai
	9 322

	3.
	MKA KONTEINERIUOSE SURENKAMAS ATLIEKŲ KIEKIS

	
	Į MBA pristatytų atliekų kiekis
	tonos
	9 677

	4.
	Didelių gabaritų atliekų surinkimas
	tonos
	1000


4.6. Paslaugų teikimo laikotarpiu preliminarūs perkamų Paslaugų kiekiai (apimtys) pagal Perkančiosios organizacijos poreikį gali didėti arba mažėti. Perkančioji organizacija neįsipareigoja Paslaugų teikimo metu nupirkti visas maksimalias Paslaugų apimtis.

5. GALIMOS PASLAUGŲ TEIKIMO RIZIKOS
5.1. Paslaugų teikimo metu galimos rizikos:
5.1.1. teisės aktų ir jų aiškinimo pasikeitimai;
5.1.2. nevienodas aptarnaujamų konteinerių kiekis per visą Paslaugų teikimo laikotarpį;
5.1.3. nevienodas ir kintantis konteinerių ištuštinimo dažnumas per visą Paslaugų teikimo laikotarpį;
5.1.4. konteinerių ištuštinimų skaičiaus sumažėjimas arba padidėjimas, pastačius arba nuėmus antžeminius, įrengus pusiau požeminius ar požeminius konteinerius techninės specifikacijos 1, 3 prieduose nurodytose vietose; dėl šių konteinerių pastatymo / įrengimo gali keistis Paslaugoms teikti reikalingų ir aptarnaujamų konteinerių kiekis pagal naudojamus jų tūrius ir (ar) ištuštinimo periodiškumą;
5.1.5. nevienodas ištuštinamų konteinerių skaičius kiekvieno konteinerių objektų apvažiavimo tais pačiais maršrutais metu;
5.1.6. galimi sezoniniai susidarančių atliekų kiekių pokyčiai, taip pat jų pokyčiai keičiantis komunalinių atliekų turėtojų rūšiavimo įpročiams bei kokybei;
5.1.7. Administratoriaus sprendimu pavedama pakeisti MKA konteinerių ištuštinimų dažnį, jei esami MKA konteineriai nuolat perpildomi arba ištuštinami neužpildyti, arba esant poreikiui koreguojamas pastatytų konteinerių kiekis;
5.1.8. atliekų turėtojų skaičiaus kitimas per Paslaugų teikimo laikotarpį;
5.1.9. dėl ne nuo Administratoriaus priklausančių priežasčių, Paslaugų teikėjui per Konteinerių identifikavimo sistemą pateikta informacija gali būti ne visiškai tiksli: konteinerio objektas neįtrauktas į konteinerių objektų sąrašą, konteinerio objektui nepastatytas konteineris, skirtas konkrečios atliekų rūšies (MKA) atliekoms surinkti, konteinerio objektas neturi pilno adreso (vietovė, gatvė, namo numeris, buto numeris), dėl tikslios informacijos iš ankstesnio Paslaugų teikėjo stokos, neaišku prie kurio konteinerio objekto priskirti konteinerį, skirtą MKA atliekoms surinkti ir atvirkščiai bei kiti netikslumai;
5.1.10. Sunkiai pasiekiamų konteinerių, Užrakintų konteinerių ištuštinimas, konteinerių, kurie privalo būti tuštinami konkrečiu laiku ir (ar) kurie ištuštinami praėjus specialią patikrą, gavus atitinkamus leidimus;
5.1.11. atliekų surinkimo ir vežimo grafiko trikdžiai dėl vykstančių renginių ir (ar) įvairių švenčių;
5.1.12. neprognozuojamos konteinerių remonto, keitimo apimtys, atsiradusios dėl ne nuo Paslaugų teikėjo veiksmų priklausančių priežasčių, pvz. galimi vandalizmo atvejai;
5.1.13. galimos kitų atliekų surinkimo transporto priemonių, stovinčių prie MBA aikštelės,
eilės.
5.2. Paslaugų teikėjas, teikdamas Paslaugas, turi atsižvelgti į visas galimas rizikas, apimant
nurodytas 5.1 papunktyje, bet jomis neapsiribojant, bei imtis visų nuo jo priklausančių priemonių šių ir kitų įmanomų rizikų įtakos sumažinimui. Jeigu Paslaugų teikėjas elgiasi tiek apdairiai ir rūpestingai kiek yra būtina, deda maksimalias pastangas, kad visos galimos rizikos būtų sumažintos, tai techninės specifikacijos 5.1 papunktyje išvardintų rizikų atsiradimas nelaikomas netinkamu Paslaugų teikimu, jeigu tai nėra Paslaugų teikėjo neveikimo ar netinkamo veikimo rezultatas.

6. MKA SURINKIMAS IR VEŽIMAS, KONTEINERIŲ TUŠTINIMAS
6.1. MKA atliekų surinkimo ir vežimo Paslaugos turi būti teikiamos visoje Savivaldybės teritorijoje.
6.2. MKA surenkamos tik pagal Administratoriaus suderintus atliekų surinkimo grafikus.
6.3. Atliekų surinkimo transporto priemonės privalo būti ištuštintos, išplautos ir dezinfekuotos iki pradedant pirmąjį dienos maršrutą.
6.4. Rinkti atliekas darbo dienomis nuo 22 iki 7 val. (savaitgaliais ir švenčių dienomis nuo 22 iki 9 val.) galima tik tokiais būdais, kurie nekelia triukšmo, trikdančio asmenų ramybę, poilsį ar darbą.
6.5. Paslaugų teikėjas, teikdamas Paslaugas, privalo laikytis atliekų tvarkymo, triukšmo prevencijos viešose vietose ir kitų su teikiamų Paslaugų vykdymu susijusių teisės aktų reikalavimų.
6.6. Paslaugų teikėjas, teikdamas Administratoriui suderinti MKA surinkimo grafikus, privalo įvertinti esamus MKA surinkimo grafikus bei techninės specifikacijos 1-3, 6 prieduose nurodytus antžeminių, pusiau požeminių bei požeminių konteinerių kiekius, ištuštinimų skaičių ir:
6.6.1. užtikrinti MKA konteinerių ištuštinimą, taip:
6.6.1.1. bendrojo naudojimo konteineriai ištuštinami ne dažniau kaip 1 (vieną) kartą per parą ir ne rečiau kaip 1 (vieną) kartą per savaitę miestuose, o kitose gyvenamosiose vietovėse ne rečiau kaip 1 (vieną) kartą per 2 (dvi) savaites.
6.6.1.2. individualaus naudojimo konteineriai ištuštinami ne dažniau kaip 1 (vieną) kartą per parą ir ne rečiau kaip 1 (vieną) kartą per 4 (keturias) savaites.
6.6.1.3. laikinojo naudojimo (renginiams skirti) konteineriai – Administratoriaus nurodytu dažnumu.
6.7. Paslaugų teikėjas sudarydamas atliekų surinkimo ir vežimo grafiką privalo atsižvelgti į atliekų turėtojų veiklos ypatumus: ikimokyklinio ugdymo įstaigų ir mokyklų, įmonių ir įstaigų darbo laiką (darbo dienomis nuo 8 iki 17 val.), faktinį konteinerių užpildymo lygį, Sunkiai pasiekiamų, Užrakintų konteinerių stovėjimo vietas bei kitus ypatumus.
6.8. Paslaugų teikėjas privalo ištuštinti konteinerį vadovaudamasis konteinerio gamintojo instrukcijomis, eksploatacijos vadovu, rekomendacijomis.
6.9. Gavus Administratoriaus pranešimą apie bendro arba laikino naudojimo konteinerio pilną pripildymą, perpildymą, ir prašymą jį ištuštinti, šis konteineris privalo būti ištuštintas:
6.9.1. miestuose ne vėliau kaip per 24 (dvidešimt keturias) valandas nuo šio pranešimo gavimo;
6.9.2. kitose gyvenamosiose teritorijose ne vėliau kaip per 48 (keturiasdešimt aštuonias) valandas nuo šio pranešimo gavimo.
6.10. Administratoriui nustačius, kad jo prašymas ištuštinti konteinerį nebuvo įvykdytas ir konteineris yra perpildytas, Paslaugų teikėjas privalo ištuštinti šį konteinerį ir išvežti atliekas per 12 (dvylika) valandų nuo pakartotinio Administratoriaus nurodymo gavimo.
6.11. Paslaugų teikėjui, dėl jo kaltės (atliekų surinkimo transporto gedimas, praleistas atliekų surinkimo maršrutas ir kt.) neištuštinus konteinerio patvirtintame grafike nurodytą dieną, konteineris privalo būti ištuštintas:
6.11.1. miestuose ne vėliau kaip per 24 (dvidešimt keturias) valandas nuo grafike nurodytos dienos pabaigos;
6.11.2. kitose gyvenamosiose teritorijose ne vėliau kaip per 48 (keturiasdešimt aštuonias) valandas nuo grafike nurodytos dienos pabaigos.
6.12. Administratoriui ar Paslaugų teikėjui nustačius, kad konteineris jo ištuštinimo pagal konteinerių ištuštinimo grafiką dieną buvo du kartus ar daugiau kartų iš eilės perpildytas, suderinus su Administratoriumi priimamas sprendimas ištuštinti jį dažniau. Nesant galimybės dažninti ištuštinimo grafiko, statomi papildomi konteineriai.
6.13. Administratoriui ar Paslaugų teikėjui nustačius, kad konteineris jo ištuštinimo pagal konteinerių ištuštinimo grafiką dieną buvo tris kartus ar daugiau kartų iš eilės pripildytas mažiau kaip 3/4 jo tūrio, suderinus su Administratoriumi priimamas sprendimas jį ištuštinti rečiau. Konteinerio ištuštinimo dažnis negali būti mažesnis negu Trakų rajono savivaldybės atliekų tvarkymo taisyklėse nustatytas minimalus ištuštinimo dažnis MKA konteineriams ištuštinti.
6.14. Paslaugų teikėjas privalo surinkti MKA iš visų atitinkamai atliekų rūšiai skirtų pripildytų, perpildytų arba nepilnai pripildytų konteinerių, įskaitant Sunkiai pasiekiamų ir Užrakintų, pagal suderintą grafiką, visame maršrute, konteinerių identifikavimo sistemoje užfiksuoti kiekvieno konteinerio ištuštinimo faktą ir duomenis perduoti (eksportuoti) realiu laiku į Administratoriaus informacinę sistemą.
6.15. Paslaugų teikėjas turi teisę reikalauti, kad atliekų turėtojai nustatytą konteinerio ištuštinimo dieną (pagal paskelbtą grafiką) išstumtų individualaus naudojimo konteinerius į šių konteinerių ištuštinimui Administratoriaus arba Paslaugų teikėjo nurodytas vietas tais atvejais, kai tokie konteineriai stovi patalpose, uždaruose kiemuose, ar atliekų surinkimo transporto priemonėms neprivažiuojamose vietose.
6.16. Jeigu konteinerius reikia paimti iš uždaromų patalpų (teritorijų), juos ištuštinus ir grąžinus į vietą durys ir vartai turi likti tokioje pat pozicijoje (atidaryti ar uždaryti) ir tokios pat būsenos (užrakinti ar atrakinti), kaip iki paimant konteinerius ištuštinti. Paslaugų teikėjui negalint patekti į uždaromą patalpą / teritoriją, jis privalo nedelsdamas informuoti Administratorių telefonu ar elektroninėmis ryšių priemonėmis ir kreiptis į atliekų turėtoją dėl prieigos prie konteinerio(-ių) gavimo. Paslaugų teikėjas tokius faktus ir aplinkybes privalo fiksuoti konteinerių identifikavimo sistemoje ir įkelti šias aplinkybes patvirtinančias nuotraukas ir neaptarnavimo priežastį. Ši informacija turi būti realiu laiku perduota lygiagrečiai į Paslaugų teikėjo naudojamą konteinerių identifikavimo sistemos duomenų bazę ir į Administratoriaus informacinę sistemą.
6.17. Paslaugų teikėjas turi teisę neištuštinti konteinerio, jeigu jis yra fiziškai nepasiekiamas, kelia grėsmę Paslaugų teikėjo personalui ir (ar) aplinkai (tokiu atveju šios aplinkybės fiksuojamos fotonuotrauka (-omis); informacinis pranešimas, esant konteinerio pasiekimo galimybei, klijuojamas ant konteinerio ar jo prieigose, jeigu tai padaryti yra fiziškai įmanoma). Administratorius apie šį atvejį privalo būti informuojamas elektroniniu paštu ne vėliau kaip per 1 (vieną) kalendorinę dieną nuo šių aplinkybių paaiškėjimo. Administratorius priima sprendimą dėl tokių konteinerių tuštinimo tvarkos ir apie tai informuoja Paslaugų teikėją per 1 (vieną) darbo dieną.
6.18. Paslaugų teikėjas privalo atliekų surinkimo transporto priemonėmis rinkti atliekas iš MKA konteinerių atskirai nuo kitų komunalinių atliekų, nemaišant tarpusavyje MKA ir kitos rūšies atliekų.
6.19. Paslaugų teikėjui griežtai draudžiama surenkamas atliekas iš konteinerių maišyti jų surinkimo ir vežimo į MBA aikštelę metu su:
6.19.1. kitos (–ų) savivaldybės (–ių) teritorijoje surinktomis atliekomis;
6.19.2. nekomunalinių atliekų sraute surinktomis atliekomis;
6.19.3. su kitų rūšių atliekomis.
6.20. Tais atvejais, kai bendrojo naudojimo konteineryje vizualiai yra pastebimos atliekos, neturinčios jame būti pagal Sutartyje bei Savivaldybės atliekų tvarkymo taisyklėse keliamus reikalavimus ir kurioms rinkti yra skirti kitos paskirties konteineriai arba kurias draudžiama išmesti į atliekų konteinerius, Paslaugų teikėjas privalo fiksuoti tokius konteinerių naudojimo ne pagal paskirtį atvejus konteinerių identifikavimo sistemoje ir prieš ištuštinant tokius atliekų konteinerius nufotografuoti, fiksuojant atskirose nuotraukose šių konteinerių identifikacinius numerius ir juose matomas ar rastas netinkamas atliekas ir šią informaciją realiu laiku pateikti į Administratoriaus informacinę sistemą. Tokie bendrojo naudojimo atliekų konteineriai ištuštinami įprasta tvarka. Paslaugų teikėjo pateiktos informacijos pagrindu Administratorius sprendžia dėl atsakomybės už Savivaldybės atliekų tvarkymo taisyklių nesilaikymą taikymo.
6.21. Paslaugų teikėjas, nustatęs, jog individualaus naudojimo atliekų konteineryje yra neturinčios jame būti atliekos, užklijuoja pranešimą, kuriame nurodytas įspėjimas atliekų turėtojui dėl Savivaldybės atliekų tvarkymo taisyklių reikalavimų nesilaikymo, subjekto, teikiančio duomenis apie nustatytą pažeidimą, atliekų rūšiavimo tvarką, kontaktiniai duomenys, įpareigojimas pašalinti konteineryje neturinčias būti atliekas, informacija apie konteinerio ištuštinimą sekančią grafike nurodytą dieną. Tokiu atveju Paslaugų teikėjas turi teisę neištuštinti konteinerio arba po konteinerio ištuštinimo palikti jame neturinčias būti atliekas.
6.22. Ištuštinti konteineriai turi būti grąžinami į tą vietą, iš kurios Paslaugų teikėjo personalas juos paėmė (su uždarytais dangčiais).
6.23. Paslaugų teikėjas privalo užtikrinti tvarką ir švarą atliekų konteinerių tuštinimo metu, t.
y. 5 metrų atstumu surinkti prie konteinerių paliktas, išsibarsčiusias bei maišeliuose ar kitoje pakuotėje paliktas atliekas.
6.24. Jeigu konteineris jo ištuštinimo metu yra perpildytas ir (ar) šalia konteinerio yra randamos į atskirus maišus sudėtos atliekos, kurios netilpo į atliekų konteinerį, Paslaugų teikėjas privalo fiksuoti šį atvejį. Nuotraukose turi būti užfiksuota: konteinerio identifikacinis numeris, konteineris iki ir po ištuštinimo, aplinkos aplink konteinerį sutvarkymą įrodantys duomenys, su šalia matomomis atliekomis. Ši informacija turi būti realiu laiku perduota lygiagrečiai į Paslaugų teikėjo naudojamą konteinerių identifikavimo sistemos duomenų bazę ir į Administratoriaus informacinę sistemą.
6.25. Administratorius, gavęs informaciją apie pasikartojančius konteinerio perpildymo atvejus (kai tai pasikartoja tris ir daugiau kartų iš eilės), ne vėliau kaip per 2 (dvi) darbo dienas nuo šios informacijos gavimo priima sprendimą dėl konteinerio tvarkymo (keisti konteinerio ištuštinimo dažnumą / keisti esamą konteinerį į didesnės talpos / naudoti papildomą konteinerį / kt.). Paslaugų teikėjas per 3 (tris) kalendorines dienas nuo pirmiau nurodyto Administratoriaus sprendimo gavimo dienos privalo keisti konteinerio ištuštinimo dažnumą arba keisti esamą konteinerį į didesnės talpos
/ naudoti papildomą konteinerį.
6.26. Dėl blogų oro sąlygų ar kitų priežasčių išstumdytus, išvartytus, apverstus antžeminius konteinerius Paslaugų teikėjas turi sutvarkyti ir pastatyti į nuolatinę stovėjimo vietą ne vėliau kaip per 1 (vieną) kalendorinę dieną nuo šių aplinkybių paaiškėjimo, Administratoriaus, atliekų turėtojo pranešimo gavimo dienos.
6.27. Jeigu takai, šalikelės arba keliai šalia konteinerių nenuvalyti, užstatyti transporto ar kitomis priemonėmis, arba dėl kitų priežasčių konteinerius sunku pasiekti, stumti, traukti, pakelti, išversti, arba yra susiklosčiusios kitos nuo Paslaugų teikėjo nepriklausančios aplinkybės, Paslaugų teikėjas privalo fiksuoti tokį atvejį ir aplinkybes konteinerių identifikavimo sistemoje nuotraukomis ir realiu laiku apie tai informuoti Administratorių per informacinę sistemą.
6.28. Paslaugų teikėjas praradęs užraktą (raktą, pultą, kortelę ar kt.) ne vėliau kaip per 3 (tris) kalendorines dienas turi pasirūpinti užrakto dublikato gavimu ir atlyginti tretiesiems asmenims jų patirtas išlaidas. Pakartotinis užrakto (prieigos rakto, pulto, kortelės, ar kt.) praradimas laikytinas aplaidžiu Paslaugų teikimu ir už tai gali būti skiriamos baudos.
6.29. Paslaugų teikėjui dėl jo kaltės (netinkamo veikimo arba neveikimo) neištuštinusiam konteinerio pagal patvirtintą grafiką, gali būti taikomos Sutartyje nustatytos baudos. Baudos taikomos tik nustačius Paslaugų teikėjo kaltę dėl neištuštintų konteinerių. Šis papunktis netaikomas tuo atveju, jeigu Paslaugų teikėjui pagal patvirtintą grafiką atvykus tuštinti konteinerio, konteineris nebuvo ištuštintas ne dėl Paslaugų teikėjo veikimo ar netinkamo veikimo, bet kitų priežasčių, pvz. atliekų turėtojų veiksmų, netinkamų atliekų paliktų konteineriuose, ir apie tai buvo informuotas Administratorius.
6.30. Administratorius gali pareikalauti Paslaugų teikėjo teikti Paslaugas nenumatytomis aplinkybėmis, nepaisant įprasto konteinerių ištuštinimo grafiko, pavyzdžiui renginių, streiko, stichinės nelaimės atvejais, naktį ar panašiai. Apmokėjimas už tokias Paslaugas atliekamas pagal Sutartyje nustatytus įkainius.
6.31. Atliekų surinkimo grafikas tikslinamas / keičiamas pasikeitus atliekų turėtojų įpročiams rūšiuoti mišrias komunalines atliekas ar atsiradus kitoms aplinkybėms, dėl ko nuolatos perpildomi ar nepakankamai užpildomi atitinkamai atliekų rūšiai skirti atliekų konteineriai, ir kt. Šie tikslinimai ir keitimai atliekami esant Paslaugų teikėjo, Administratoriaus motyvuotiems ir pagrįstiems pasiūlymams dažninti ar retinti perpildomų ar nepakankamai užpildomų konteinerių ištuštinimą arba keisti konteinerių skaičių, tipą ir talpas.
6.32. Kai identifikuojamas naujas atliekų turėtojas arba yra kitos svarbios priežastys, atliekų surinkimo grafikas Administratoriaus nurodymu patikslinamas. Paslaugų teikėjas visais atvejais privalo vadovautis MKA skirtų konteinerių ištuštinimo periodiškumui techninės specifikacijos 6.6 papunktyje nustatytais reikalavimais.
6.33. Paslaugų teikėjui nebus atlyginama už atliekų surinkimo grafikuose nenumatytus konteinerių ištuštinimo atvejus, nesuderintus su Administratoriumi.
6.34. Atliekos, surinktos iš konteinerių konkretaus maršruto metu, turi būti tiesiogiai pristatytos tik į MBA aikštelę, nurodytą techninės specifikacijos 1.19 papunktyje.
6.35. Iš konteinerių surinktos atitinkamos rūšies atliekos gali būti iškrautos ir pakrautos (toliau – perkrautos) į kitą atliekų surinkimo transporto priemonę tik tokiu atveju, kai atliekų surinkimo transporto priemonė sugenda Paslaugų teikimo metu, patenka į autoįvykį ar dėl kitų priežasčių negali tęsti Paslaugų teikimo. Visais atvejais toks veiksmas turi būti suderintas su Administratoriumi.

7. MECHANINIO BIOLOGINIO APDOROJIMO ĮRENGINIAI (MBA)
7.1. Aptarnaujamame maršrute iš atliekų konteinerių surinktos atliekos turi būti vežamos į MBA aikštelę, nurodytą techninės specifikacijos 1.19 papunktyje arba į kitą Perkančiosios organizacijos parinktą vietą.
7.2. Paslaugų teikėjas privalo MBA aikštelės ar kitos Perkančiosios organizacijos parinktos vietos, operatoriams pateikti iš konkrečiame maršrute esančių konteinerių surinktas ir atliekų surinkimo transporto priemone atvežtas atliekas vizualiam apžiūrėjimui bei pasvėrimui. Draudžiama iškrauti atvežtas atliekas prieš tai jų nepasvėrus.
7.3. Paslaugų teikėjas MBA aikštelės ar kitos Perkančiosios organizacijos parinktos vietos operatoriams privalo pateikti teikiamų atliekų kilmės deklaraciją (ir (arba) kitą patvirtinantį dokumentą), kurioje nurodo aptarnaujamos teritorijos pavadinimą, atliekų kilmės kodą, maršruto numerį, atliekų surinkimo transporto priemonės valstybinį numerį. Šioje deklaracijoje esanti vieta, skirta svėrimo duomenims įrašyti, turi būti tuščia (neužpildyta). Operatoriams įrašius į deklaraciją svėrimo duomenis, deklaracijos kopija išduodama Paslaugų teikėjui.
7.4. Iškraunant atvežtas atliekas MBA aikštelėje ar kitoje Perkančiosios organizacijos parinktoje vietoje, Paslaugų teikėjas privalo laikytis šiose vietose galiojančių techninių reglamentų reikalavimų atliekų priėmimui, svėrimui ir iškrovimui.
7.5. Paslaugų teikėjui yra draudžiama bet kokia kita, nei nurodyta Sutartyje, atliekų tvarkymo veikla prieš pristatant šias atliekas į MBA aikštelę ar kitą Perkančiosios organizacijos parinktą vietą.

8. TRANSPORTO PRIEMONĖS PASLAUGAI TEIKTI
8.1. Paslaugų teikėjas turi užtikrinti, kad sugedus bet kuriai atliekų surinkimo transporto priemonei, ar įrangai, ji būtų nedelsiant, bet ne vėliau kaip per 24 (dvidešimt keturias) valandas, pakeista kita atliekų surinkimo transporto priemone, atitinkančia techninės specifikacijos reikalavimus. Atliekų surinkimo transporto priemonės gedimas nelaikomas priežastimi nesilaikyti patvirtinto atliekų surinkimo ir vežimo grafiko.
8.2. Paslaugų teikėjas privalo užtikrinti, kad atliekos iš sunkiai pravažiuojamų teritorijų, pvz. esančių sodininkų bendrijų teritorijose, tankiai apgyvendintoje miesto dalyje, bus renkamos atitinkamų charakteristikų (gabaritų, manevringumo, talpos ir t.t.) transporto priemonėmis, galinčiomis pravažiuoti sunkiai pravažiuojamais keliais ir gatvėmis, teritorijomis, negadinant kelio dangos, nepažeidžiant želdynų ir pan.
8.3. Atliekų surinkimo transporto priemonės turi atitikti šiuos minimalius reikalavimus:
8.3.1. Energijos vartojimo efektyvumo ir aplinkos apsaugos reikalavimus, patvirtintus Lietuvos Respublikos susisiekimo ministro 2011 m. vasario 21 d. įsakymu Nr. 3–100 „Dėl Energijos vartojimo efektyvumo ir aplinkos apsaugos reikalavimų, taikomų įsigyjant kelių transporto priemones, nustatymo ir atvejų, kada juos privaloma taikyti, tvarkos aprašo patvirtinimo“ su vėlesniais pakeitimais, arba kitą lygiavertį dokumentą;
8.3.1. triukšmo lygis turi būti mažesnis nei 102 dB (A) pagal Europos Parlamento ir Tarybos direktyvą 2000/14/EB „Dėl valstybių narių įstatymų, susijusių su lauko sąlygomis naudojamos įrangos į aplinką skleidžiamu triukšmu, derinimo“ (OL 2000 L 162) su vėlesniais pakeitimais, arba kitą lygiavertį dokumentą;
8.3.2. turi atitikti ne žemesnį kaip Euro 6 emisijos standartą arba ekologiškesnių ir ekonomiškesnių variklių oro taršos ribinius reikalavimus pagal 2007 m. birželio 20 d. Europos Parlamento ir Tarybos reglamentą (EB) Nr. 715/2007 ir vėlesnius pakeitimus arba kitą lygiavertį dokumentą. Taip pat gali būti naudojamos transporto priemonės varomos alternatyviais degalais (degalai, įskaitant degalus iš atsinaujinančių energijos išteklių, ir energijos šaltiniai, kuriais transporto sektoriuje bent iš dalies galima pakeisti naftos degalus: elektros energija, vandenilio dujos, sintetiniai degalai ir parafininis kuras, suslėgtos ir suskystintos gamtinės dujos).
8.3.3. standarto LST EN 1501–4:2008 „Šiukšliavežiai ir jų keliamieji įrenginiai. Bendrieji ir saugos reikalavimai. 4 dalis. Šiukšliavežių skleidžiamo triukšmo matavimo taisyklės“ (arba lygiavertis) reikalavimų atitikimas;
8.3.4. standarto LST EN 1501–5:2011 „Šiukšliavežiai. Bendrieji ir saugos reikalavimai. 5 dalis. Kėlimo įtaisai, skirti šiukšliavežiams“ (arba lygiavertis) reikalavimų atitikimus.
8.4. Visose atliekų surinkimo transporto priemonėse privalo būti sumontuota konteinerių identifikavimo sistema, leidžianti užfiksuoti identifikuoto konteinerio ištuštinimo faktą ir tenkinanti šios techninės specifikacijos 10 ir 11 skyriuose bei jos 5 priede nurodytus reikalavimus.
8.5. Atliekų surinkimo transporto priemonės ašių skaičius bei atstumai tarp ašių turi atitikti Didžiausiųjų leidžiamų naudojantis keliais transporto priemonių ar jų junginių techninių parametrų apraše, patvirtintame Lietuvos Respublikos susisiekimo ministro 2002 m vasario 18 d. įsakymu Nr. 3–66 „Dėl maksimalių leidžiamų transporto priemonių matmenų, leidžiamų ašies (ašių) apkrovų, leidžiamos bendrosios masės patvirtinimo“, nustatytus parametrus. Atliekų surinkimo transporto priemonės variklio galingumas turi atitikti atliekų surinkimo transporto priemonės bendrąją masę bei planuojamą vežti MKA kiekį, atsižvelgiant į aptarnaujamos teritorijos vietines eismo sąlygas (kelių būklę, manevravimo galimybes, reljefą, klimatines sąlygas įvairių sezonų metu ir pan.).
8.6. Atliekų surinkimo transporto priemonės turi būti su krovimo/kėlimo įrenginiais, tinkančiais naudojamiems įvairių dydžių antžeminiams (nuo 0,12 m3 iki 2,5 m3), pusiau požeminiams ir požeminiams (nuo 0,6 m3 iki 5,0 m3) konteineriams aptarnauti, kurių pagalba konteineriai pakeliami ir ištuštinami į atliekų surinkimo transporto priemonę. Atliekų surinkimo transporto priemonės kėlimo mechanizmai bei susijusios sistemos turi būti tokios, kad suteiktų galimybę saugiai į atliekų surinkimo transporto priemonę ištuštinti pilnai užpildytus konteinerius, jų nesugadinant, bei nesukeliant pavojaus aptarnaujančio personalo sveikatai ar gyvybei.
8.7. Ant atliekų surinkimo transporto priemonių kabinų bei antstatų (atliekų bunkerių) šonų turi būti nurodytas Paslaugų teikėjo logotipas bei telefono numeris ir elektroninio pašto adresas, skirti susijusių su Paslaugomis pranešimų teikimui.
8.8. Atliekų surinkimo transporto priemonėje turi būti galimybė pritvirtinti Administratoriaus įrangą (pvz. vaizdo stebėjimo įrangą, duomenų fiksavimo įrangą ar kt.) ir prisijungti prie elektros šaltinio be atskiro Paslaugų teikėjo sutikimo.
8.9. Ant atliekų surinkimo transporto priemonės kabinos bei antstatų (atliekų bunkerių) šonų turi būti įrengtos vaizdo stebėjimo kameros. Vaizdo įrašas ir nuotraukos iš šių kamerų turi būti saugomas 14 (keturiolika) kalendorinių dienų. Šie duomenys turi būti patalpinami Paslaugų teikėjo serveryje su Administratoriui suteiktais prisijungimo duomenimis.
8.10. Paslaugų teikėjas turi tinkamai prižiūrėti ir dezinfekuoti atliekų surinkimo transporto priemones pagal gamintojo pateiktą priežiūros vadovą. Paslaugos privalo būti teikiamos tik švariomis ir tvarkingomis atliekų surinkimo transporto priemonėmis.
8.11. Atliekų surinkimo transporto priemonės turi būti techniškai tvarkingos ir apdraustos privalomuoju civilinės atsakomybės draudimu.
8.12. Transporto priemonės, naudojamos atliekų surinkimui, turi būti sandarios, nepraleidžiančios į išorę iš šių atliekų išsiskiriančių skysčių. Visais atvejais turi būti užtikrintas atliekų surinkimo sekcijos(-ų) hermetiškumas.
8.13. Paslaugų teikėjas likus ne mažiau kaip 2 (dviem) savaitėms iki Paslaugų teikimo pradžios privalo pateikti Administratoriui transporto priemonių sąrašą su:
8.13.1. išrašais iš transporto priemonių registro(-ų) (ar transporto priemonių registracijos liudijimais) ar kitais lygiaverčiais dokumentais, įrodančiais, kokiu kuru yra varomos transporto priemonės, kokį Euro standartą atitinka transporto priemonė;
8.13.2. išrašais kokia įranga yra sumontuota Paslaugų teikėjo naudojamose transporto priemonėse (antstato techninė dokumentacija, konteinerių identifikavimo sistemos sertifikatai ir techninė dokumentacija ir kt.).

9. MIŠRIŲ KOMUNALINIŲ ATLIEKŲ KONTEINERIAI, KONTEINERIO PASTATYMO PASLAUGA
9.1. Paslaugų teikimui Paslaugų teikėjas naudoja jam, Savivaldybės, atliekų turėtojams nuosavybės teise priklausančius konteinerius.
9.2. Aptarnaujamoje teritorijoje naudojami ir aptarnaujami konteineriai nurodyti techninės specifikacijos 1.13 papunktyje.
9.3. MKA konteineris naujam atliekų turėtojui turi būti pastatytas per 5 (penkias) darbo dienas nuo Administratoriaus užsakymo, pateikto Administratoriaus informacinėje sistemoje, gavimo darbo dienos pabaigos.
9.4. Pastatyti MKA konteineriai privalo būti įtraukti į grafikus ir pradedami ištuštinti nuo sekančios patvirtintame grafike numatyto atliekų surinkimo dienos. Pastatytų MKA konteinerių duomenys su patvirtintu grafiku turi būti perduoti į Administratoriaus informacinę sistemą.
9.5. MKA konteineris privalo būti nuimtas per 5 (penkias) darbo dienas nuo Administratoriaus užsakymo gavimo.
9.6. Paslaugų teikėjas privalo užtikrinti, kad aptarnaujamoje teritorijoje naudojami ir ištuštinami konteineriai būtų techniškai tvarkingi ir geros estetinės išvaizdos, švarūs. Prarasti ar nepataisomai sugadinti, susidėvėję ar remonto bei atnaujinimo reikalaujantys antžeminiai konteineriai pakeičiami naujais arba naudotais geros techninės ir estetinės būklės konteineriais iš turimo Konteinerių rezervo. Atliekant bendrojo naudojimo MKA konteinerių keitimą, privalo būti įvertinta visų vienoje aikštelėje esančių konteinerių būklė.
9.7. Paslaugų teikėjas, nustatęs pats, ar iš Administratoriaus gavęs informaciją, kad antžeminis konteineris (individualaus, bendro, laikino naudojimo) yra sugadintas, techniškai netvarkingas, netinkamas naudoti, dingęs, arba sugadinamas Paslaugų teikėjui vykdant konteinerio ištuštinimą,  privalo nedelsiant, bet ne vėliau nei per 5 (penkias) darbo dienas nuo šių aplinkybių paaiškėjimo, suremontuoti konteinerį ar pakeisti kitu konteineriu iš Konteinerių rezervo. Informacija apie Paslaugų teikėjo nustatytą antžeminio konteinerio sugadinimo, netinkamumo naudoti, dingimo faktą ir apie Paslaugų teikėjo veiksmus, atliktus šalinant šią problemą, privalo ne vėliau kaip per 12 (dvylika) valandų būti perduota į Administratoriaus informacinę sistemą. Ši informacija taip pat turi būti nurodyta Paslaugų teikimo mėnesio ataskaitoje.
9.8. Paslaugų teikėjas, nustatęs pats, ar iš Administratoriaus gavęs informaciją, kad pusiau požeminis ar požeminis konteineris netinkamas naudoti, sugadintas (esant gedimui konteineris negali būti tuštinamas) privalo:
9.8.1. nedelsiant, ne vėliau kaip per 24 (dvidešimt keturias) valandas nuo šių aplinkybių paaiškėjimo užklijuoti Pranešimą, informuojantį atliekų turėtojus apie priimtą sprendimą stabdyti konteinerio aptarnavimą;
9.8.2. ne vėliau kaip per 24 (dvidešimt keturias) val. nuo šių aplinkybių paaiškėjimo, pastatyti ne mažiau kaip 3 (tris) antžeminius laikinojo naudojimo 1,1 m3 talpos konteinerius. Informacija apie Paslaugų teikėjo nustatytą požeminio, pusiau požeminio konteinerio netinkamumo naudoti faktą ir pastatytus antžeminius laikino naudojimo konteinerius privalo ne vėliau kaip per 12 (dvylika) valandų būti perduota į Administratoriaus informacinę sistemą.
9.9. Paslaugų teikėjas nustatęs, kad yra sugadintas, techniškai netvarkingas pusiau požeminis ar požeminis konteineris, kai gedimas netrukdo konteinerio ištuštinti (pvz. sulūžęs konteinerio dangtis) ne vėliau kaip per 12 (dvylika) valandų nuo šių aplinkybių paaiškėjimo privalo apie tai informuoti Administratorių.
9.10. Tuo atveju, jei pusiau požeminis ar požeminis konteineris yra pažeidžiamas, sugadinamas dėl Paslaugų teikėjo kaltės, Paslaugų teikėjas privalo ne vėliau kaip per 20 (dvidešimt) kalendorinių dienų pašalinti dėl jo kaltės atsiradusius gedimus arba atlyginti tretiesiems asmenims dėl konteinerio remonto patirtas išlaidas
9.11. Ant konteinerių turi būti pritvirtinti aktyvūs ir tinkami naudoti konteinerių žymekliai, užklijuoti Paslaugų teikėjo informaciniai lipdukai ir konteinerių identifikaciniai numeriai, kurie turi būti suderinti su Administratoriumi. Informacinių lipdukų ir konteinerių identifikacinių numerių užklijavimo vieta ant konteinerių turi būti patvirtinta Administratoriaus (Savivaldybės atliekų tvarkymo taisyklėse numatyta tvarka).
9.12. Antžeminių konteinerių priežiūrą, remontą, antžeminių bendrojo naudojimo konteinerių plovimą ir dezinfekavimą privalo užtikrinti Paslaugų teikėjas. Šis reikalavimas netaikomas atliekų turėtojams nuosavybės teise priklausantiems konteineriams.
9.13. Bendrojo naudojimo konteinerių plovimo ir dezinfekavimo darbai vykdomi Savivaldybės atliekų tvarkymo taisyklėse numatyta tvarka. Paslaugų teikėjas privalo pateikti Administratoriui konteinerių plovimo grafiką du kartus per metus – ne vėliau kaip iki einamųjų metų balandžio mėn. 15 dienos pirmą kartą ir ne vėliau kaip iki birželio mėn. 15 dienos antrą kartą. Prieš kiekvieną konteinerių plovimą ir dezinfekavimą, Administratorius turi būti informuojamas raštu prieš 3 (tris) kalendorines dienas. Paslaugų teikėjas privalo pateikti pagal plovimo ir dezinfekavimo grafiką atliktų darbų ataskaitą su pridėtomis fotofiksacijomis. Dezinfekavimui naudojami biocidai turi atitikti Lietuvos ir Europos Sąjungos teisės aktais nustatytus reikalavimus. Paslaugų teikėjas konteinerių plovimui privalo naudoti aukšto slėgio įrangą bei kitas priemones, kurios užtikrintų konteinerio švarą – turi būti pašalintos prie konteinerio dugno prilipusios, pridžiūvusios atliekos, konteinerio korpuse likusius skysčius po plovimo privaloma išsiurbti, o ant plaunamų konteinerių korpusų rastus atsiklijavusius informacinius lipdukus pritvirtinti arba pakeisti naujais.
9.14. Visi duomenys apie konteinerių pastatymą, pakeitimą, nuėmimą, turi būti fiksuojami konteinerių identifikavimo sistemoje ir perduodami į Administratoriaus informacinę sistemą. Paslaugų teikėjas turi užtikrinti teikiamų duomenų teisingumą.
9.15. Paslaugų teikėjui yra draudžiama už šioje techninėje specifikacijoje ir Sutartyje numatytų prievolių bei įsipareigojimų tinkamą vykdymą reikalauti iš atliekų turėtojo ar jo teisėto atstovo papildomo atlygio, netesybų, kompensacijos, užstato ar kitokio mokėjimo ar atlyginimo kitais būdais.
9.16. Paslaugų teikėjas yra atsakingas už konteinerių paruošimo naudoti, išdalinimo ir pastatymo, nuėmimo, keitimo ir tvarkymo reikalavimų vykdymą, kaip tai numatyta techninėje specifikacijoje, Sutartyje ir Paslaugų teikimo metu galiojančiose aktualiose Savivaldybės atliekų tvarkymo taisyklėse, kituose teisės aktuose, susijusiuose su teikiamomis Paslaugomis.
9.17. Administratoriaus užsakymu, Paslaugų teikėjas turi aprūpinti MKA konteineriais viešuosius renginius ir pastatyti laikinojo naudojimo konteinerius kitais Administratoriaus nurodytais atvejais. Laikinojo naudojimo konteineriai statomi šia tvarka:
9.17.1. Administratorius teikia užsakymą Paslaugų teikėjui el. paštu ar kitais elektroniniais būdais, nurodydamas adresą (renginio pavadinimą, jeigu žinomas), konteinerių tipus, talpas ir kiekius bei laikotarpį, kuriam reikalingi konteineriai. Duomenys apie Administratoriaus el. paštu ar kitais elektroniniais būdais pateiktą užsakymą ne vėliau kaip iki darbo dienos pabaigos įkeliami į Administratoriaus informacinę sistemą;
9.17.2. pastatyti MKA konteineriai turi būti švarūs, išplauti, geros techninės būklės, parengti naudojimui (pritvirtintas konteinerio žymeklis, užklijuotas informacinis lipdukas), o pasibaigus renginiui arba užsakyme nurodytam terminui – nuimami;
9.17.3. MKA konteineriai turi būti pastatomi per 5 (penkias) darbo dienas nuo Administratoriaus užsakymo pateikimo, tačiau esant skubiam poreikiui Administratorius gali teikti užsakymą pastatyti konteinerį tą pačią ar kitą dieną;
9.17.4. už MKA konteinerių pastatymą bei ištuštinimą (pakėlimas) apmokama pagal bendrus Sutartyje nustatytus įkainius. Paslaugų teikėjas turi įvertinti, kad MKA konteineriai po renginio arba po laikino naudojimo surenkami, šios sąnaudos turi būti įskaičiuotos į konteinerio pastatymo paslaugos įkainį.
9.17.5. Paslaugų teikėjas pateikia ataskaitą likus nemažiau kaip vienam mėnesiui iki Paslaugų teikimo pabaigos Administratoriui duomenis apie aptarnaujamoje teritorijoje esančius Perkančiajai organizacijai ar kitam subjektui priklausančius antžeminius konteinerius, kurie pasibaigus Paslaugų teikimui, bus palikti tolimesniam naudojimui ir Paslaugų teikėjui priklausančius antžeminius konteinerius, kurie pasibaigus Paslaugų tekimui bus nuimti, nurodant šių konteinerių identifikacinį numerį, rūšį, stovėjimo vietos adresą, GPS koordinates, talpą.

10. IDENTIFIKAVIMO ĮRANGOS IR PROGRAMINĖS ĮRANGOS SPECIFIKAVIMAS
10.1. Paslaugų teikėjo įsigyta ir naudojama konteinerių identifikavimo sistema automatinio mobilaus duomenų perdavimo pagrindu, turi susidėti mažiausiai iš:
10.1.1. ant konteinerio esančio žymeklio;
10.1.2. GPS jutiklio, leidžiančio nustatyti transporto priemonės padėtį bei konteinerio (–ių) ištuštinimo vietą;
10.1.3. GSM modemo (ar kito duomenų perdavimo įrenginio) skirto perduoti duomenis į GSM tinklus konteinerių žymeklių skaitytuvų, leidžiančių užfiksuoti konteinerių ištuštinimo / neištuštinimo faktą;
10.1.4. kitos Paslaugų užtikrinimui reikalingos įrangos.
10.2. Paslaugų teikėjo įsigyta ir naudojama konteinerių identifikavimo sistema realiu laiku (su tam tikra sistemine paklaida) privalo užtikrinti atliekų surinkimo transporto priemonės judėjimo GPS koordinačių nustatymą bei šių duomenų registravimą ir perdavimą:
10.2.1. identifikuoto konteinerio ištuštinimo faktas:
10.2.1.1. surinkėjo pavadinimas;
10.2.1.2. savivaldybės aptarnaujamos teritorijos pavadinimas;
10.2.1.3. maršruto ID;
10.2.1.4. konteinerio pakėlimo data ir laikas;
10.2.1.5. konteinerio duomenys (pvz.: tūris, tipas ir pan.);
10.2.1.6. atliekų rūšis – mišrios komunalinės atliekos;
10.2.1.7. transporto priemonės – atliekų surinkimo transporto priemonės valstybinis numeris;
10.2.1.8. konteinerio identifikacinis numeris;
10.2.1.9. RFID numeris;
10.2.1.10. konteinerio ištuštinimo koordinatė pagal GPS;
10.2.1.11. GPS antenos ir RFID antenos ID numeris;
10.2.1.12. konteinerio pakėlimo duomenys;
10.2.1.13. nuotrauka su data, laiku ir koordinatėmis: šalia konteinerio paliktų didelių gabaritų atliekų, buityje susidarančių pavojingų, buityje susidarančių statybinių ar tekstilės atliekų faktas; konteinerio perpildymo faktas.
10.2.2. identifikuoto konteinerio neištuštinimo priežastis:
10.2.2.1. surinkėjo pavadinimas;
10.2.2.2. savivaldybės aptarnaujamos teritorijos pavadinimas;
10.2.2.3. maršruto ID;
10.2.2.4. atliekų rūšis – mišrios komunalinės atliekos;
10.2.2.5. transporto priemonės – atliekų surinkimo transporto priemonės valstybinis numeris;
10.2.2.6. konteinerio identifikacinis numeris;
10.2.2.7. RFID numeris;
10.2.2.8. konteinerio neištuštinimo data ir laikas;
10.2.2.9. konteinerio neištuštinimo koordinatės pagal GPS;
10.2.2.10. GPS antenos ir RFID antenos ID numeris;
10.2.2.11. konteinerio neištuštinimo priežastis (netinkamas naudoti konteineris, konteineris užpildytas netinkamomis atliekomis, užstatyta automobiliais, uždaryti užtvarai / konteinerinės patalpos, nepravažiuojamas kelias, vykdomi infrastruktūros darbai, konteineris neišstumtas, tuščias konteineris, atliekų surinkimo transporto priemonės gedimas);
10.2.2.12. konteinerio ir (arba) jo neaptarnavimo priežasties nuotrauka su data, laiku ir GPS koordinatėmis.
10.2.3. konteinerių pastatymas ir keitimas:
10.2.3.1. konteinerio objekto, kuris aptarnaujamas pastatomu konteineriu, pavadinimas;
10.2.4. konteinerio objekto struktūrinis adresas:
10.2.4.1. Savivaldybė;
10.2.4.2. Seniūnija;
10.2.4.3. Vietovė;
10.2.4.4. Gatvė;
10.2.4.5. namo Nr.;
10.2.4.6. konteinerio identifikacinis numeris;
10.2.4.7. RFID numeris;
10.2.4.8. konteinerio tipas pagal: naudojimo paskirtį, įrengimo tipą, spalvą, talpą ir nuosavybę;
10.2.4.9. konteinerio pastatymo vietos koordinatės pagal GPS;
10.2.4.10. pastatymo požymis: pastatyta, pakeista, nuimta, grąžinta, paskirta pastatyti, grąžinta po remonto ir kt.;
10.2.4.11. pastatymo, pakeitimo, nuėmimo, sugražinimo po remonto data;
10.2.4.12. konteinerių aptarnavimo tvarkaraštis.
10.2.5. atliekų surinkimo transporto priemonės maršruto duomenys:
10.2.5.1. surinkėjo pavadinimas;
10.2.5.2. transporto priemonės valstybinis numeris;
10.2.5.3. maršruto ID;
10.2.5.4. maršruto data;
10.2.5.5. maršruto pradžios ir pabaigos laikas;
10.2.5.6. maršruto pradžios ir pabaigos koordinatės;
10.2.5.7. maršruto pradžios ir pabaigos kilometrų skaičius;
10.2.5.8. koordinatė pagal GPS;
10.2.5.9. maršruto būsena: pradėtas, baigtas, pakeistas;
10.2.5.10. maršruto koordinatorius;
10.2.5.11. aptarnaujančio maršruto vairuotojas.
10.3. Paslaugų teikėjo perduodami koduoti duomenys turi turėti unikalius identifikatorius, kuriuos turi sudaryti sveiki skaičiai. Paslaugų teikėjas privalo suderinti visus unikalius identifikatorius su Administratoriumi.
10.4. Atsakomybė už automatinio duomenų perdavimo ir konteinerių identifikavimo sistemos veikimą tenka Paslaugų teikėjui. Jei dėl Paslaugų teikėjo veiksmų, neveikimo ar netinkamo veikimo atsiranda gedimai bei duomenų užlaikymas, kaltu bus laikomas Paslaugų teikėjas. Jeigu konteinerių identifikavimo sistema neveikia ar duomenys nepriimami dėl Administratoriaus kaltės, Paslaugų teikėjui sankcijos netaikomos.
10.5. Konteinerių identifikavimo sistema turi atitikti standarto LST EN 14803:2020
„Atliekų kiekio identifikavimas ir (arba) nustatymas“ (arba lygiavertis) reikalavimus.
10.6. Konteinerio žymeklio vieta ir Paslaugų teikėjo pasirinktas konteinerio žymeklio dažnis parenkami atsižvelgiant į kėlimo įtaiso poziciją, konteinerio tipą ir derinami su Administratoriumi.
10.7. Nukritęs, neaktyvus, netinkamas naudoti konteinerio žymeklis turi būti pritvirtintas ar pakeistas, aktyviu, tinkamu naudoti, ne vėliau kaip per 3 (tris) darbo dienas nuo tokių aplinkybių paaiškėjimo dienos. Paslaugų teikėjas atsakingas už šių žymeklių keitimą pagal poreikį. Jei konteinerio žymeklis yra sugadinamas, įvykis turi būti užfiksuojamas ir Paslaugų teikėjo sąskaita pritvirtinamas naujas konteinerio žymeklis, išlaikant buvusį konteinerio identifikacinį numerį.
10.8. Konteinerių žymekliai privalo būti susieti su šiais duomenimis:
10.8.1. Konteinerio objekto adresas (Savivaldybė, seniūnija, vietovė, gatvė, namo numeris, koordinatės);
10.8.2. konteinerio pastatymo data (diena, mėnuo, metai);
10.8.3. konteinerio identifikacinis numeris;
10.8.4. konteinerio tipas pagal: prieinamumą naudoti, naudojimo paskirtį, įrengimo tipą, medžiagą, spalvą, talpą ir nuosavybę;
10.8.5. surenkamų atliekų pavadinimas – Mišrios komunalinės atliekos.
10.8.6. duomenys nurodyti 10.2. papunktyje teikiami Administratoriui realiu laiku, kai tik atsiranda informacija apie konteinerių ištuštinimo / neištuštinimo faktą ar konteinerių pastatymo / nuėmimo faktą bei kartu su teikiama Paslaugų teikimo mėnesio ataskaita.

11. DUOMENŲ PERDAVIMO Į UŽSAKOVO DUOMENŲ BAZES SPECIFIKAVIMAS IR
FORMATŲ APRAŠYMAS
11.1. Duomenys iš atliekų surinkimo transporto priemonės ir į atliekų surinkimo transporto priemonę yra perkeliami automatinio mobilaus duomenų perdavimo pagrindu į Paslaugų teikėjo serverį ar iš serverio, taip pat duomenys iš atliekų surinkimo transporto priemonės turi būti perkeliami analogiškai į Administratoriaus serverį. Visi duomenys, užfiksuoti atliekų surinkimo transporto priemonėje esančioje programinėje įrangoje, turi būti saugomi ir perkelti į Paslaugų teikėjo konteinerių identifikavimo sistemą, kuri yra Paslaugų teikėjo nuosavybė. Turi būti išlaikytas duomenų nekintamumas, t. y. duomenys perdavimo metu negali būti pakeisti.
11.2. Teikiamų Paslaugų kontrolės vykdymui, Paslaugų teikėjas privalo suteikti Administratoriui neatlygintinai žiniatinklio paslaugas (angl. web service).
11.3. Duomenų mainų specifikacija pateikiama techninės specifikacijos 5 priede. Paslaugų teikimo laikotarpiu duomenų mainų specifikacijos gali būti koreguojamos derinant tarp Administratoriaus ir Paslaugų teikėjo.
11.4. Per informacinę sistemą turi būti pateikiami šie duomenys apie konteinerių pastatymą, keitimą ir nuėmimą:
11.4.1. konteinerio identifikacinis numeris;
11.4.2. konteinerio RFID numeris;
11.4.3. konteinerio naudojimo paskirtis, įrengimo tipas, spalva, talpa ir nuosavybė;
11.4.4. konteinerio pastatymo vietos koordinatės;
11.4.5. konteinerio pastatymo vietos struktūrinis adresas (Savivaldybė, seniūnija, vietovė, gatvė, namo Nr.), koordinatės;
11.4.6. pastatymo požymis – pastatyta, pakeista, nuimta, paskirta pastatyti, sugrąžinta po remonto ir kt.;
11.4.7. pastatymo, pakeitimo, nuėmimo, sugrąžinimo po remonto data;
11.4.8. surenkamų atliekų rūšis;
11.4.9. kita su Administratoriumi suderinta informacija.
11.5. Paslaugų teikėjas privalo pateikti duomenis realiu laiku (su tam tikra sistemine paklaida) apie konteinerių ištuštinamą ar neištuštinimą į Administratoriaus informacinę sistemą. Turi būti pateikiami ne mažiau kaip šie duomenys:
11.5.1. transporto priemonės valstybinis numeris;
11.5.2. konteinerio identifikacinis ir RFID numeriai;
11.5.3. konteinerio pakėlimo ir ištuštinimo / neištuštinimo data ir laikas;
11.5.4. GPS ir RFID antenų ID;
11.5.5. GPS duomenys (vietos koordinatės);
11.5.6. konteinerio ištuštinimo faktas;
11.5.7. konteinerio ištuštinimo / neištuštinimo vietos struktūrinis adresas (Savivaldybė, seniūnija, vietovė, gatvė, namo Nr.) papildomai gali būti nustatomas pagal vietos koordinatę;
11.5.8. konteinerio neištuštinimo priežastis (netinkamas naudoti konteineris, konteineris užpildytas netinkamomis atliekomis.) ir fotofiksacija su data ir laiku. Registruojama tik tuo atveju, jei toks atvejis atsitinka;
11.5.9. konteinerio perpildymo faktas;
11.5.10. kita Administratoriaus nurodyta informacija.
11.6. duomenys nurodyti 11.4 ir 11.5 papunkčiuose teikiami Administratoriui realiu laiku, kai tik atsiranda informacija apie konteinerių ištuštinimo faktą ar konteinerių priskyrimo pasikeitimą bei kartu su teikiama Paslaugų teikimo mėnesio ataskaita.
11.7. Paslaugų teikėjo konteinerių identifikavimo programinėje įrangoje privalo būti galimybė nufotografuotus konteinerių naudojimo ne pagal jiems nustatytą paskirtį, netuštinimo, netvarkingų aikštelių, perpildytų konteinerių ar kitų pažeidimų atvejus teikti į Administratoriaus informacines sistemas bei kartu su teikiama Paslaugų teikimo mėnesio ataskaita.
11.8. Paslaugų teikėjo konteinerių identifikavimo sistemos neveikimas dėl Paslaugų teikėjo kaltės (netinkamo šios sistemos administravimo, nepriežiūros ir savalaikio neatnaujinimo) yra laikoma Sutarties sąlygų pažeidimu, kurio atsiradimo atveju Paslaugų teikėjui gali būti taikomos sankcijos bei neapmokama už konteinerių identifikavimo sistemoje neužfiksuotas suteiktų Paslaugų apimtis.
11.9. Paslaugų teikėjo automatinio duomenų perdavimo sistemos nesukūrimas, netinkamas jos administravimas, sistemos duomenų praradimas dėl Paslaugų teikėjo kaltės, nepriežiūra ir neatnaujinimas laikomas Sutarties esminiu pažeidimu.

12. PASLAUGŲ TEIKĖJO BENDRAVIMO TVARKA SU ADMINISTRATORIUMI IR ATLIEKŲ TURĖTOJAIS, VISUOMENĖS INFORMAVIMO
TVARKA
12.1. Paslaugų teikėjas privalo savo interneto svetainėje paskelbti telefono numerį ir elektroninio pašto adresą, kuriais atliekų turėtojams būtų suteikta galimybė susisiekti su Paslaugų teikėju darbo dienomis nuo 8.00 iki 17.00 val. Į telefono skambučius ne darbo valandomis turi atsakyti autoatsakiklis, kuriame būtų įdiegta žinučių įrašymo funkcija, kad kiekvienos darbo dienos pradžioje būtų galima patikrinti įrašytas žinutes, jas registruoti ir perskambinti. Paslaugų teikėjas privalo operatyviai atsakyti į elektroninius pranešimus ir atsiliepti į skambučius, praleidus skambučius perskambinti ne vėliau kaip per 2 (dvi) valandas, paskirti už tai atsakingus asmenis.
12.2. Paslaugų teikėjo kontaktiniai duomenys, kuriais atliekų turėtojams būtų sudaryta galimybė susisiekti su Paslaugų teikėju, pateikti Kreipimąsi privalo būti nurodyti ant informacinių pranešimų (lipdukų), klijuojamų ant konteinerių, atliekų surinkimo transporto priemonių kabinų bei antstatų (atliekų bunkerių) šonų, Paslaugų teikėjo atsakymuose siunčiamuose atliekų turėtojams.
12.3. Paslaugų teikėjo pranešimai turi būti naudojami siekiant informuoti atliekų turėtojus rūšiuojamojo surinkimo klausimais užklijuojant juos ant konteinerių ir (arba) kitose matomose vietose. Pranešimo kopija turi būti įkeliama į automatinio duomenų perdavimo sistemą ir perduodama kartu su Administratoriui teikiama mėnesine ataskaita.
12.4. Suderinti atliekų surinkimo grafikai skelbiami Paslaugų teikėjo ir Administratoriaus internetinėse svetainėse. Pasikeitus surinkimo grafikui, Paslaugų teikėjas kaip įmanoma greičiau, bet ne vėliau kaip per 2 (dvi) kalendorines dienas po jo suderinimo su Administratoriumi dienos, privalo jį paskelbti savo interneto svetainėje bei skelbimo tekstą perduoti Administratoriui.
12.5. Paslaugų teikėjas ne vėliau kaip per 5 (penkias) kalendorines dienas nuo Sutarties įsigaliojimo dienos turi paskirti asmenis, atsakingus už bendravimą su Administratoriumi ir apie tai pranešti Administratoriui.
12.6. Visi susirašinėjimai tarp Administratoriaus ir Paslaugų teikėjo įforminami raštu, siunčiami elektroniniu paštu. Bet koks pranešimas, siunčiamas elektroniniu paštu, laikytinas gautu jo išsiuntimo dieną, jeigu išsiuntimo laikas buvo nuo 8.00 iki 17.00 val.
12.7. Atliekų turėtojų Kreipimaisi dėl teikiamų Paslaugų Administratoriui ir (ar) Paslaugų teikėjui gali būti siunčiami elektroniniu paštu jų interneto svetainėje nurodytais elektroninio pašto adresais.
12.8. Paslaugų teikėjas turi nedelsiant, bet ne vėliau kaip 1 (vieną) kalendorinę dieną raštu, el. paštu pranešti Administratoriui apie nelaimingus atsitikimus, įvykusius teikiant Paslaugas.
12.9. Administratoriaus ir Paslaugų teikėjo atstovų pasitarimai organizuojami Administratoriaus arba Paslaugų teikėjo iniciatyva ne rečiau kaip 1 (vieną) kartą per mėnesį.

13. ATLIEKŲ TURĖTOJŲ KREIPIMŲSI REGISTRAVIMOSI IR NAGRINĖJIMO TVARKA
13.1. Paslaugų teikėjas privalo patvirtinti, žodžiu arba raštu, iš atliekų turėtojų gautų Kreipimųsi, susijusių su Paslaugų teikimu, registravimo ir nagrinėjimo tvarką, registruoti ir nagrinėti atliekų turėtojo žodžiu (tiesiogiai arba telefonu) arba raštu (paštu, el. paštu, per E. pristatymo sistemą) gautą Kreipimąsi, nepriklausomai nuo to, ar Kreipimasis buvo atsiųstas tiesiogiai Paslaugų teikėjui ir (ar) persiųstas Administratoriaus. Šių veiksmų atlikimo metu turi būti užfiksuoti šie duomenys: pareiškėjo (atliekų turėtojo) vardas, pavardė, kontaktiniai duomenys, Kreipimosi gavimo data ir būdas, Kreipimosi esmė (nurodomos aplinkybės, dėl kurių Kreipiamasi, pvz. kai prašoma atlikti veiksmus, susijusius su Paslaugų teikimu ir (ar) informuojama apie Paslaugų neteikimą, netinkamą teikimą), konteinerio identifikacinis numeris. Atliekų turėtojo Kreipimasis privalo būti išnagrinėtas ir atsakymas jam pateiktas per 1 (vieną) kalendorinę dieną nuo jo gavimo dienos. Į Kreipimąsi atsakoma tokiu būdu, kokiu jis buvo pateiktas. Informacija apie atliekų turėtojų Kreipimųsi nagrinėjimą teikiama Administratoriui kartu su Paslaugų teikimo mėnesine ataskaita.
13.2. Jei atliekų turėtojo Kreipimasis atsiųstas Administratoriui, jis privalo nedelsiant, bet ne vėliau kaip per 2 (dvi) darbo dienas nuo šio Kreipimosi gavimo elektroniniu paštu, telefonu ar kitomis elektroninio ryšio priemonėmis perduoti gautą atliekų turėtojo Kreipimąsi bei su juo susijusią informaciją Paslaugų teikėjui, kuris privalo tokį pranešimą registruoti.
13.3. Paslaugų teikėjas privalo ne vėliau kaip per 1 (vieną) kalendorinę dieną nuo Kreipimosi gavimo imtis veiksmų dėl atliekų turėtojo Kreipimesi nurodytų klausimų, susijusių su teikiamomis Paslaugomis, išsprendimo.
13.4. Paslaugų teikėjas, registruodamas atliekų turėtojo (-ų) Kreipimąsi (-usis,) juos grupuoja į tokias grupes bei šių Kreipimųsi kopijas pateikia Administratoriui:
13.4.1. konteinerio neištuštinimas pagal grafiką;
13.4.2. Paslaugų teikėjo darbuotojų atsisakymas ištuštinti konteinerį;
13.4.3. po konteinerių ištuštinimo palikta netvarkinga konteinerių stovėjimo vieta;
13.4.4. nepastatytas, nepakeistas, nesuženklintas, nesuremontuotas (neužaklintas) konteineris;
13.4.5. perpildytas ar netinkamas naudojimuisi konteineris;
13.4.6. netinkama konteinerio pastatymo vieta;
13.4.7. grafiko keitimai;
13.4.8. kita.
13.5. Administratorius, gavęs iš atliekų turėtojo informaciją apie nesuteiktą Paslaugą arba pagal skelbiamą grafiką neaptarnautą konteinerį, ne vėliau kaip per 1 (vieną) darbo dieną el. paštu




ar kitu suderintu būdu turi informuoti apie tai Paslaugų teikėją. Administratorius turi teisę faktinę situaciją patikrinti vietoje. Paslaugų teikėjui neišsprendus atliekų turėtojo Kreipimesi nurodytos problemos per techninėje specifikacijoje nurodytą terminą, Administratorius turi teisę fiksuoti pažeidimo atvejį ir taikyti baudą pagal Sutartį.
13.6. Paslaugų teikėjas neteikia informacijos vietinės rinkliavos mokėjimo, naujų atliekų turėtojų registravimo klausimais. Tokie atliekų turėtojų rašytiniai ir žodiniai Kreipimaisi persiunčiami nagrinėti Administratoriui.
13.7. Teikiant atsakymus į atliekų turėtojų Kreipimąsi, turi būti nurodyta jų apskundimo tvarka. Paslaugų teikėjo atsakymai gali būti skundžiami Administratoriui.
Gavus atliekų turėtojo skundą dėl netinkamai išnagrinėto Kreipimosi, Paslaugų teikėjas per 1 (vieną) dieną privalo pateikti Administratoriui visą nagrinėjimui būtiną informaciją bei paaiškinimus dėl priimtų sprendimų (jeigu nepakanka pagal Kreipimosi pobūdį). Administratorius įvertinęs Kreipimosi turinį, priima dėl jo sprendimą ir imasi veiksmų kompetencijos ribose.

14. PASLAUGŲ TEIKĖJAS IR JO KOMANDA
14.1. Paslaugų teikėjo komandą sudaro Paslaugų teikėjo organizacijos darbuotojai, už kurių elgesį Paslaugų teikimo metu Paslaugų teikėjas atsako visu Paslaugų teikimo laikotarpiu.
14.2. Paslaugas teikiantys darbuotojai turi būti tvarkingi, dėvėti vienodas uniformas, ant kurios turi būti pažymėtas Paslaugų teikėjo pavadinimas. Paslaugų teikėjas iki Paslaugų teikimo pradžios dienos turi informuoti Administratorių apie numatomą dėvėti uniformą bei jos žymėjimą.
14.3. Atliekų surinkimo transporto priemonių vairuotojai turi laikytis kelių eismo taisyklių ir nuostatų, susijusių su transporto priemonių vairavimu ir važiavimu visuomeniniais ir privačiais keliais, įskaitant apribojimus aukščiui, pločiui ir svoriui. Paslaugų teikėjas turi žinoti ir laiku bei tinkamai informuoti savo darbuotojus apie tai, kad kai kurie kelių ruožai gali būti siauri ir neasfaltuoti, arba blogos būklės, su ribotu pravažiavimo aukščiu ar pločiu. Kelių sąlygos ir važiavimo apribojimai nebus laikomi pateisinamomis aplinkybėmis Paslaugų nesuteikimui ir prašyti papildomo apmokėjimo ar kompensacijos.
14.4. Paslaugų teikėjas turi pasirūpinti, kad visai Paslaugų teikėjo komandai, o vėliau ir visiems naujiems darbuotojams iki Paslaugų teikimo pradžios būtų suteiktos instrukcijos apie Paslaugų teikimo sąlygas. Instrukcijose turi būti pateikta mažiausiai ši informacija:
14.4.1. galiojančios Savivaldybės atliekų tvarkymo taisyklės;
14.4.2. detali informacija apie MKA konteineriuose galimas / negalimas šalinti atliekas;
14.4.3. Sutartyje įtvirtinta sankcijų taikymo sistema;
14.4.4. Atliekų surinkimo grafikai ir maršrutai, konteinerių talpos, kiekiai ir išdėstymo vietos;
14.4.5. konteinerių ištuštinimo ir naudojimosi instrukcija;
14.4.6. konteinerių ištuštinimo ir jų pastatymo vietų sutvarkymo reikalavimai;
14.4.7. konteinerių vietų aplinkos sutvarkymo reikalavimai po konteinerių ištuštinimo;
14.4.8. Pranešimų, kuriais Paslaugų teikėjas naudosis teikiant informaciją atskiriems atliekų turėtojams, turinys ir naudojimosi jais instrukcijos;
14.4.9. iš konteinerių surinktų atliekų pristatymo į MBA, svėrimo ir iškrovimo, laikymo šioje vietoje tvarka;
14.4.10. darbų saugos taisyklės, taikomos šioje Paslaugų teikimo srityje;
14.4.11. reikalavimai Paslaugų teikimui naudojamoms techninėms priemonėms ir jas teikiantiems Paslaugų teikėjo darbuotojams.










15. SANKCIJŲ SISTEMA

15.1. Sankcijos yra skiriamos už netinkamai teikiamą arba neteikiamą Paslaugą. Paslaugų teikėjui, nevykdančiam sutartinių įsipareigojimų arba netinkamai vykdančiam sutartinius įsipareigojimus, skiriama atitinkamo dydžio bauda, numatyta pirkimo sutartyje.
15.2. Administratorius turi teisę atlikti nuolatinius bei neplanuotus Paslaugų teikimo patikrinimus (toliau – kontrolinis patikrinimas). Kontrolinius patikrinimus atlieka Administratoriaus paskirti asmenys. Kontrolinius patikrinimus jie gali atlikti savo nuožiūra pasirinktu laiku ir dažnumu. Kontrolinis patikrinimas yra pagrindas taikyti sankcijas Paslaugų teikėjui.
15.3. Informacija apie nustatytus pažeidimus, t. y. pažeidimo data, vieta, pažeidimo pobūdis Paslaugų teikėjui pateikiama el. paštu per 2 darbo dienas nuo pažeidimo nustatymo. Paslaugų teikėjas gali teikti paaiškinimus bei kitus duomenis dėl pažeidimo buvimo, jo pašalinimo ir kitų aplinkybių. Administratorius įvertina gautą informaciją ir sprendžia dėl tolimesnės sankcijos skyrimo procedūros vykdymo.
15.4. Patikrinimo aktai sudaromi ir pateikiami Paslaugų teikėjui iki mėnesio 5 dienos, už praėjusį mėnesį nustatytus pažeidimus. Patikrinimo aktuose pateikiama vietos fotonuotrauka, glaustai nurodomos aplinkybės, pažeistas pirkimo sutarties ar techninės specifikacijos papunktis. Aktai pateikiami susipažinti Paslaugų teikėjui el. paštu, elektroninio prisijungimo būdu arba kitais būdais. Papildomi paaiškinimai dėl pažeidimų teikiami per 5 darbo dienas nuo patikrinimo aktų pateikimo dienos.
15.5. Tuo atveju, jeigu pagal savo pobūdį pažeidimai nustatomi ne kontrolinių patikrinimų metu, Administratorius pateikia informaciją apie pradėtą pažeidimo tyrimą, nurodydamas su pažeidimu susijusias aplinkybes.
15.6. Administratorius įvertina gautus paaiškinimus bei pačias pažeidimo padarymo aplinkybes bei Paslaugų teikėjo elgesį (ar imtasi priemonių pažeidimui pašalinti, ar pažeidimai daromi pakartotinai) ir priima sprendimą dėl baudų skyrimo. Tokiu atveju, Paslaugų teikėjas informuojamas apie sprendimą skirti baudas, nurodant už kokius pažeidimus skiriamos baudos, nurodomas jų dydis.
15.7. Tuo atveju, jeigu nėra pateikti paaiškinimai arba atsikirtimai per nustatytą terminą, laikoma, kad Paslaugų teikėjas sutinka su baudų taikymu. Tokiu atveju, Paslaugų teikėjas turi išrašyti PVM sąskaitą-faktūrą sumai, kurioje būtų įvertintos taikytos baudos arba baudos dydžio kreditinę PVM sąskaitą-faktūrą. Tuo atveju, jeigu Paslaugų teikėjas nevykdo šio įsipareigojimo, Perkančioji organizacija išrašo sąskaitą-faktūrą Paslaugų teikėjui dėl baudų taikymo ir išskaičiuoja baudų sumas iš mokėtinų sumų.
15.8. Tuo atveju, jeigu Perkančioji organizacija priima sprendimą skirti baudą, o Paslaugų teikėjas nesutinka su baudos skyrimu, bauda išskaičiuojama iš Paslaugų teikėjui mokėtinų sumų – Perkančioji organizacija išrašo sąskaitą-faktūrą pritaikytų baudų sumai.

16. PASLAUGŲ TEIKĖJO ATASKAITOS, ATASKAITŲ PATEIKIMO TVARKA
16.1. Paslaugų teikėjas turi pateikti Administratoriui šias ataskaitas (ataskaitų formą Paslaugų teikėjas parengia ir suderina su Administratoriumi po sutarties pasirašymo):
16.1.1. Mišrių komunalinių atliekų surinkimo ir vežimo paslaugų teikimo mėnesio ataskaitas;
16.1.2. Mišrių komunalinių atliekų surinkimo ir vežimo paslaugų teikimo metines ataskaitas;
16.1.3. Mišrių komunalinių atliekų surinkimo ir vežimo paslaugų teikimo galutines ataskaitas.
16.2. Mišrių komunalinių atliekų surinkimo ir vežimo paslaugų teikimo mėnesio ataskaitos teikiamos už praėjusį mėnesį iki einamojo mėnesio 15 (penkioliktos) dienos. Šiose ataskaitose pateikiama informacija apie:


16.2.1. ataskaitiniu laikotarpiu gautų, patenkintų, / nepatenkintų, pagrįstų / nepagrįstų atliekų turėtojų Kreipimųsi skaičių, nurodant Kreipimosi grupę pagal techninės specifikacijos 13.4 papunkčio reikalavimus ir Administratoriui pareikalavus, Kreipimųsi kopijas;
16.2.2. duomenys apie ištuštintų MKA konteinerių per mėnesį skaičių, talpos dydį, nurodant konteinerių ištuštinimų kiekius pagal fiksuotų įkainių taikymo grupes;
16.2.3. duomenys apie per mėnesį surinktų iš MKA konteinerių ir nuvežtų į MBA vietą atliekų kiekius (MBA svėrimo duomenys);
16.2.4. duomenys apie per mėnesį pastatytus naujus, pakeistus, nuimtus konteinerius, nurodant priežastis, dėl kurių konteineris buvo pastatytas, pakeistas ar nuimtas;
16.2.5. duomenys apie nustatytus konteinerių perpildymo atvejus ir pateiktus pasiūlymus dėl šios problemos išsprendimo (pvz. dažninti konteinerių ištuštinimų dažnį, pastatyti papildomus konteinerius ir kt.);
16.2.6. kita Administratoriaus prašoma pateikti informacija.
16.3. Mišrių komunalinių atliekų surinkimo ir vežimo paslaugų teikimo metinės ataskaitos už praėjusius metus teikiamos iki kitų metų sausio 31 dienos. Šiose ataskaitose pateikiama informacija:
16.3.1. pastatytų MKA konteinerių sąrašus, juose nurodant (konteinerio identifikacinį numerį, rūšį, stovėjimo vietos adresą, GPS koordinates, prieinamumą naudoti, įrengimo tipą, talpų dydį, kiekį, savininką) ir patvirtinimą, kad šiuose sąrašuose nurodyti duomenys įvesti į konteinerių identifikavimo sistemą);
16.3.2. Paslaugų teikėjo pastebėjimai ir vertinimai dėl atliekų turėtojų įsitraukimo į atliekų surinkimo procesą Savivaldybėje, o taip pat atliekų turėtojų elgsenos bei įpročių pokyčius per praėjusius metus;
16.3.3. informacija apie Paslaugų teikimo sunkumus ir problemas ataskaitiniu laikotarpiu, nurodant atliktas bei vykdomas, su tuo susijusias, priemones ir pateikiant Administratoriui pasiūlymus dėl Paslaugų teikimo organizavimo ir kokybės gerinimo;
16.3.4. kita Administratoriaus prašoma pateikti informacija.
16.4. Mišrių komunalinių atliekų surinkimo ir vežimo paslaugų teikimo galutinės ataskaitos pateikiamos likus 6 (šešiems) mėnesiams iki Paslaugų teikimo termino pabaigos. Šiose ataskaitose nurodomi:
16.4.1. visi suminiai duomenys, pateikti metinėse ataskaitose;
16.4.2. patikslinti  duomenys  apie  Savivaldybėje  esančius  Perkančiajai organizacijai, ar kitam subjektui priklausančius antžeminius konteinerius, kurie pasibaigus Paslaugų teikimui, bus palikti tolimesniam naudojimui ir Paslaugų teikėjui priklausančius antžeminius konteinerius, kurie pasibaigus Paslaugų tekimui bus nuimti, nurodant šių konteinerių identifikacinį numerį, rūšį, stovėjimo vietos adresą, GPS koordinates, talpą;
16.4.3. pasiūlymai Administratoriui dėl Paslaugų kokybės gerinimo;
16.4.4. kita Administratoriaus prašoma pateikti informacija.
16.5. Visos ataskaitos (kartu su priedais) Administratoriui teikiamos elektroninėse laikmenose, pasirašytos sertifikuotu Paslaugų teikėjo elektroniniu parašu. Ataskaitose visi duomenys pateikiami lentelėse pagal Administratoriaus ir Paslaugų teikėjo iš anksto suderintas formas. Elektroninėje laikmenoje ataskaita pateikiama Excel formatu (arba lygiaverčiu), kita informacija ir dokumentai – taikomosiomis programomis ,,Word“ ir ,,PowerPoint“ nuskaitomų rinkmenų formatais (.docx ir .doc, bei .pptx ir .ppt arba lygiaverčiais) arba PDF formatu (arba lygiaverčiu).
16.6. Administratorius per 5 (penkias) darbo dienas nuo ataskaitos gavimo, ją patikrina ir pateikia pastabas, pasiūlymus.
16.7. Paslaugų teikėjas per 3 (tris) darbo dienas nuo Administratoriaus pastabų, pasiūlymų gavimo, juos įvertina ir priima sprendimą dėl ataskaitose pateiktų duomenų patikslinimo.


17. REIKALAVIMAI PASLAUGŲ KOKYBEI
17.1. Paslaugų teikėjas privalo laikytis reikalavimų Paslaugų teikimo kokybei užtikrinti. Kokybės užtikrinimo sistema turi garantuoti, kad:
17.2.1. visi atliekų turėtojų Kreipimaisi būtų registruojami ir apie juos pranešama Administratoriui;
17.2.2. Atliekų turėtojo Kreipimąsi pripažinus pagrįstu, operatyviai imtis aktyvių veiksmų Kreipimesi iškeltam klausimui, įvardintai problemai išspręsti;
17.2.3. Paslaugos bus teikiamos, nepažeidžiant Sutarties nuostatų ir sąlygų, Savivaldybės atliekų tvarkymo taisyklių, kitų teisės aktų, susijusių su teikiamomis Paslaugomis, reikalavimų;
17.2.4. vykdydamas Sutartį Paslaugų teikėjas sieks suteikti šioje techninėje specifikacijoje ir Sutartyje apibrėžtos kokybės Paslaugas.
17.3. Paslaugų kokybę nusako šie rodikliai:
17.3.1. Administratoriaus įrangos atliekų surinkimo transporto priemonių kabinose pritvirtinimo bei prisijungimo prie elektros šaltinio be atskiro Paslaugų teikėjo sutikimo galimybė;
17.3.2. atliekų turėtojų skundų dėl nekokybiškai teikiamų Paslaugų, Paslaugų neteikimo ar netinkamo teikimo atvejų skaičiaus mažėjimas, nustatytų Paslaugų teikimo trūkumų operatyvus ir savalaikis pašalinimas, pagarbus elgesys su atliekų turėtojais;
17.3.3. konteinerių ištuštinimas laiku pagal suderintą ir paskelbtą grafiką;
17.3.4. konteinerių ištuštinimas, ištuštinimo fakto fiksavimas ir perdavimas realiu laiku iš atliekų surinkimo transporto priemonėje esančios programinės įrangos į konteinerių identifikavimo sistemą ir lygiagrečiai į Paslaugų teikėjo duomenų bazę bei į Administratoriaus naudojamą informacinę sistemą.
17.3.5. galiojančių Savivaldybės atliekų tvarkymo taisyklių, triukšmo prevencijos viešosiose vietose taisyklių ir kitų teisės aktų, susijusių su teikiamomis Paslaugomis, laikymasis;
17.3.6. prarastų ar nepataisomai sugadintų, susidėvėjusių konteinerių savalaikis keitimas pagal techninės specifikacijoje nustatytą tvarką konteineriais iš Konteinerių rezervo;
17.3.7. tinkama konteinerių priežiūra ir remontas pagal techninėje specifikacijoje nustatytą tvarką bei jų plovimas ir dezinfekavimas pagal techninėje specifikacijoje nustatytus reikalavimus;
17.3.8. tvarkos ir švaros aplink konteinerius ir jų ištuštinimo vietose palaikymas ištuštinimo

metu;


17.3.9. ištuštintų konteinerių pastatymas atgal į buvusią vietą su uždengtais dangčiais;
17.3.10. teisingų ir tikrovę atitinkančių duomenų apie iš konteinerių surinktas ir į MBA

pristatytas atliekas, deklaravimas ir perdavimas Administratoriui;
17.3.11. tinkamai vykdoma naudojimosi konteineriais kontrolė;
17.3.12. teisingas ir savalaikis ataskaitų sudarymas ir informacijos ataskaitose perdavimas Administratoriui jo nurodytu laiku;
17.3.13. Paslaugų teikimas techninės specifikacijos reikalavimus atitinkančiais atliekų surinkimo transporto priemonėmis;
17.3.14. atliekų surinkimo transporto priemonei sugedus ar atsiradus kitoms aplinkybėms, patvirtinančiomis, kad ši transporto priemonės neatitinka techninėje specifikacijoje nustatytų reikalavimų, ji techninės specifikacijos 8.1 papunktyje nustatyta tvarka ir terminais buvo pakeista tinkama ir techninės specifikacijos reikalavimus atitinkančia atliekų surinkimo transporto priemone.
17.3.15. Paslaugų teikėjo komandai nustatytų reikalavimų laikymasis;
17.3.16. sklandus ir nenutrūkstamas konteinerių identifikavimo sistemos veikimas.
17.4. Atvejai, kada ištuštinus iš konteinerio atliekas, duomenys apie ištuštinimą nepateikiami (arba pateikiami neteisingi) į Administratoriaus informacinę sistemą, traktuojami kaip netinkama arba nesuteikta Paslauga.


17.5. Paslaugų teikėjo atsakomybė už Paslaugų kokybės rodiklių nesilaikymą yra apibrėžiama Sutartyje.

18. TECHNINĖS SPECIFIKACIJOS PRIEDAI
18.1. MKA surinkimo konteineriai ir jų pastatymo adresai – 1 priedas.
18.2. Bendro naudojimo mišrių komunalinių atliekų konteineriai Trakų rajono savivaldybės atliekų surinkimo konteinerių aikštelėse – 2 priedas.
18.3. Bendro naudojimo mišrių komunalinių atliekų konteineriai Trakų rajono savivaldybės kaimo vietovėse – 3 priedas.
18.4. Reikalavimai mišrių komunalinių atliekų surinkimo konteineriams – 4 priedas.
18.5. Atliekų surinkimo monitoringo ir logistikos informacinės sistemos duomenų mainų specifikacija – 5 priedas.
18.6. Preliminarūs metiniai (12 mėn.) paslaugų teikimo kiekiai – 6 priedas.
Priedai pateikiami atskirais dokumentais.

19. TAIKYTINI TEISĖS AKTAI
19.1. Sutarties vykdymo metu Paslaugų teikėjas privalo vadovautis šiais teisės aktais (jų aktualiomis redakcijomis):
19.1.1. Lietuvos Respublikos atliekų tvarkymo įstatymu;
19.1.2. Lietuvos Respublikos mokesčio už aplinkos teršimą įstatymu;
19.1.3. Lietuvos Respublikos vietos savivaldos įstatymu;
19.1.4. Lietuvos Respublikos viešųjų pirkimų įstatymu;
19.1.5. Valstybiniu atliekų prevencijos ir tvarkymo 2021–2027 metų planu, patvirtintu Lietuvos Respublikos Vyriausybės 2002 m. balandžio 12 d. nutarimu Nr. 519 (pakeistu ir išdėstytu naująją redakcija Lietuvos Respublikos Vyriausybės 2022 m. birželio 1 d. nutarimu Nr. 573 „Dėl Lietuvos Respublikos Vyriausybės 2002 m. balandžio 12 d. nutarimo Nr. 519 „Dėl valstybinio strateginio atliekų tvarkymo 2014-2020 metų plano patvirtinimo“ pakeitimo“);
19.1.6. Minimaliais komunalinių atliekų tvarkymo paslaugų kokybės reikalavimais, patvirtintais Lietuvos Respublikos aplinkos ministro 2012 m. spalio 23 d. įsakymu Nr. D1–857
„Dėl Minimalių komunalinių atliekų tvarkymo paslaugų kokybės reikalavimų patvirtinimo“;
19.1.7. Atliekų tvarkymo taisyklėmis, patvirtintomis Lietuvos Respublikos aplinkos ministro 1999 m. liepos 14 d. įsakymu Nr. 217 „Dėl atliekų tvarkymo taisyklių patvirtinimo“;
19.1.8. Energijos vartojimo efektyvumo ir aplinkos apsaugos reikalavimų, taikomų įsigyjant kelių transporto priemones, nustatymo ir atvejų, kada juos privaloma taikyti, tvarkos aprašu, patvirtintu Lietuvos Respublikos susisiekimo ministro 2011 m. vasario 21 d. įsakymu Nr. 3–100
„Dėl Energijos vartojimo efektyvumo ir aplinkos apsaugos reikalavimų, taikomų įsigyjant kelių transporto priemones, nustatymo ir atvejų, kada juos privaloma taikyti, tvarkos aprašo patvirtinimo“;


19.1.9. Didžiausiųjų leidžiamų naudojantis keliais transporto priemonių ar jų junginių techninių parametrų aprašu, patvirtintu Lietuvos Respublikos susisiekimo ministro 2002 m. vasario 18 d. įsakymu Nr. 3–66 „Dėl Didžiausiųjų leidžiamų naudojantis keliais transporto priemonių ar jų junginių techninių parametrų aprašo patvirtinimo“;
19.1.10. Trakų rajono savivaldybės atliekų tvarkymo taisyklėmis, patvirtintomis Trakų rajono savivaldybės tarybos 2024 m. vasario 14 d. sprendimu Nr. S1E-19;
19.1.11. Tvarkymo ir švaros taisyklėmis, patvirtintomis Trakų rajono savivaldybės tarybos 2018 m. rugsėjo 13 d. sprendimu Nr. S1E-171“;
19.1.12. Triukšmo prevencijos viešosiose vietose taisyklėmis, patvirtintomis Trakų rajono savivaldybės tarybos 2021 m. gruodžio 9 d. sprendimu Nr. S1E-195;
19.1.13. Europos Parlamento ir Tarybos direktyvomis, reglamentais, kitais Europos Sąjungos ir Lietuvos Respublikos teisės aktais, reglamentuojančiais atliekų tvarkymą.
